1 Samuel 21 - Holy Bible [Aymara Bible 1997] - (1Sam 21)\nDavidasti Nob sisqui ucsaruw sarjjäna, Ahimelec sacerdoter uñjiri. Uca sacerdotesti wali sustjataw mistunïna juparu catokerejja, ucatsti saraquïnwa: —¿Cunjämaraqui sapaqui juttasti qhitimpisay jutasamänjja? —sasa.\nDavidasti saraquïnwa: —Reyiw mä ch'ajjwa uñjiri qhitanitu. Ucatsti saraquituwa, janiw qhitis cunaru jutatajjsa yatiñapäquiti, cuna ewjjanactejj apancta ucanacsa. Cawquïri jakenacatejj nayan apnakata sarnakapqui ucanacarusti, mayawjan jiquisiñataquiw aru churaniracta.\nUqhamasti, ¿cuna mank'acha juman utji? Pheska t'ant'a churita, jan ucajj cuntejj jicjjatcäta ucsa —sasaw Davidajj säna.\nSacerdotesti saraquïnwa: —Cuna t'ant'a apt'atäctejj ucajj janiw aleka t'ant'aquïquiti, jan ucasti Tatitur loktatawa. Ucampisa churämawa jakenacamatejj jan warminacampi jac'ascani ucapachajja.\nDavidasti jan camscayaraquiw arsüna: —Cunjämatejj nanacajj guerrancasipcapuntjja, uqhamasti nanacajj janiw warminacampejj jac'asitäpcti. Aca jutäwejja, aleka jutañaquïcchi ucasa, cunapachatejj mistunipcta ucapachajj jakenacajjajj k'omäsipcänwa, uqhamasti jichhajj chekpachansa k'omaquïsipquiwa —sasa.\nUqhamasti sacerdotejj uca Tatitur loktata t'ant'jja Davidaruw churjjäna. Ucansti janiraquiw yakha t'ant'ajj utjcänti, uca loktat t'ant'anacaquïnwa, uca quipca urpacharaquiw altaratjja apakatäjjäna, ucat uca lantjja junt'u t'ant'a uscjjañataqui.\nUca urusti ucancascaraquïnwa Saúl reyin mä oficialapajja. Jupasti kollanawjaruw khepararaquitayna. Uca jakesti mä edomita jakënwa, Doeg sata, Saúl reyin awatirinacapan jilïriparaquïnwa.\nDavidasti Ahimelec sacerdoterojj saraquïnwa: —¿Mä lanzacha jan ucajj mä espadacha utjtama? Reyin arsutapasti sinti janc'aquipunïnwa, janiraquiw tiemposa utjquitänti espadajja apasiniñataquejja, uqhamarac yakha armanacajjsa —sasa.\nSacerdotesti saraquïnwa: —Jïsa. Goliat filisteo jaken espadapaquiw acancasqui, qhitirutejj jumajj atipcta Ela sisqui uca vallena. Qhayancasquiwa, efod khepäjjana, mä capan llawt'ata. Munsta ucajj apasiscam; ucat juc'ampi yakha armanacajj janiw utjquituti —sasa. Davidasti saraquïnwa: —Ucat juc'ampi asquejj janiw utjcaspati. Jichhpacha churita —sasa.\nUca urusti Davidajj Saúl reyitjja jaltjjasa imantasiscaquïnwa. Ucatsti Gat marcan Aquis sat reyiru uñjiriw saräna.\nAquis reyin jilïrinacapasti sapjjaraquïnwa: —¡Acajj Davidaraquisä, Saúl reyin sirviripawa, jupasti aca oraken reyipawa! Jupatwa thokhosajja sapjjäna: ‘Saúl reyejj waranka jakenaca jiwarayi, Davidasti tunca waranka jakenacwa jiwarayaraqui’ —sasa.\nDavidasti uca arunacjja amuquiw chuymaparu catokäna, ucampisa Gat oraken Aquis sat reyirojj ajjsararaquïnwa.\nUcatwa jupanac nayräjjanjja, sartatap mayjt'ayäna. Ucatsti lokhëcaspasa uqhamaw puncunacaru kellkäna, uqhamarac llawsapasa lacapatjja inaquiw jalarascaraquïna.\nUcatwa Aquis reyejj jilïrinacaparojj saraquïna: —Jumanacasti aca jaken lokhëtapa yatisinsti, ¿cunatarac nayan nayrakatajjaru irpanipjjtasti?\n¿Jan ucajj lokhenaccha nayajj muntjja, ucat naya nayräjjana, pachpa utajjana lokhe luräwinacapa lurañapataquejja? —sasa.


Habacuc 3 - Holy Bible [Aymara Bible 1997] - (Hab 3)\nAcajj Habacuc profetan mä oracionapawa.\n“Cuntejj jumat ist'tjja, take luräwinacamata, ucasti wali muspharañaraquiw nayataquejja. Jichhasti luraraquimay jacäwinacajjana, cunj jach'a luräwinactejj qhä urunacan lurcäyätajja, uqhamat nanacajj uñt'apjjañajjataquiraqui. Jichhasti qhuyapt'ayasiñama uñacht'ayapjjeta, colerasiñaman jicjjatascasasa.\nTemán oraketa Dios Tatitojja juti; Parán kollutaracwa kollan Diosajj sarakani. “Jach'a cancañapasti take alajjpachwa phokt'i, take acapacharaquiw cusisiñapan phokt'araquejja.\nC'ajquir khanamp muyuntataw jutasqui, amparanacapatsti lliphipquiri khanaraquiw misturaqui, ucanjja take ch'amapawa imantatäscäna.\nJupa nayrakatsti sariwa ajjsarcañ t'akhesiñanaca, khepapatsti jach'a fiebre usunaca.\nCunapachatï jupajj sayt'qui ucqhajj orakes qhathatiwa; uñtäwipampejj marcanacarus qhathatiyaraquiwa; nayrapacha jach'a kollunacasa allthaptaraquiwa, jisc'a kollunacas ina ch'usaruraquiw tucupjje. Ucampis Diosan thaquinacapajj wiñayataquipuniwa.\n“Nayajj uñjtwa Cusán orakenquir jakenacarojj t'akhesiñaru puripjjatapa, uqhamaraqui Madián orakenquir jakenacarusti ajjsarañat qhathatipjjatapa.\nTatay, ¿coleratätati jawiranacataquejja? ¿Colerataraquïtati jach'a kotanacataquejja? ¿Ucatti caballonacamata jaltajja, atipt'iri carromarus kont'astajja?\n“Flecht'añ arcomajj waquicht'atawa, flechanacamas waquicht'ataraquiwa. Jawiranacampisti sucanaca orakenjja jist'artajja.\nJum uñjasajj jach'a kollunacas qhathatipjjewa, umanacas walipuniw waraktani, jach'a kotasa warariwa, uqhamaraqui jach'anacaw mathapinacajj sartaraqui.\nIntis phajjsisa jalantasajj janiw mistuncjjeti, flechanacamana c'ajquir khanapa uñjasajj, uqhamaraqui lanzamana llijulliju khanapa uñjasaraqui.\nColerataw orakpachan sarnaktajja, uqhamaraqui marcanacarus taquichasiractawa.\nJumasti mistuntawa marcamaru yanapt'iri, juma quipca ajllisctasa uca reyimpiru. Jan wali amtañani jakenacan jilïripsa tucjaractawa, takpachaniruw k'alala jan cunani tucjaractajja.\nJilïriparus jiwayaractawa quipca flechanacapampi, cunapachatejj caballjjat jalirinacapajj tutuquipjje mä jach'a thayjama, ch'amampi tucjayañataqui jan nuwasirinacaru, ucatsti jamasan tucjañataqui.\n“Caballonacamampiw jach'a kotsa, uqhamarac jupokrantat uma toksa sartajja.\nTake ucanac ist'asajja ajjsarayastwa: janiw cunas arsuñjamäquiti; cayunacajjas janiw sayt'asiñataquejj ch'amanïcjjeti, take cuerpojjas janiraquiw ch'amanïcjjeti. Uqhamäquipansa, jan ajjsarañampiw suyt'äjja, cuna urutï Diosajj llaquisiñaru uchcani, jiwasanacaru t'akhesiyiri ejercitonacaparu.\n“Janisay higo kokanacajj pankarcpan, janisay uva alinacas, olivonacas achcpan; yapunacas janisay achunac churcpan; ovej tamanacas k'alasay tucusiscpan, janisay uywanacajj uyunacan utjcjjpan,\nucampisa cusisiñamp phokt'ataquïscäwa, Dios Tatitojjay nayan khespiyirejjächejja uca laycu.\nTatituquiw ch'ama churitu, cayunacajjarusti tarujan t'ijtañapwa churaraqui, alto chekanacaruraquiw irpitani, ucanwa khespiyata jicjjatasëjja.”


Tatitojj asquiwa jupar iyawsirinacataquejja, qhitinacatejj juparu jac'achasipqui ucanacataquejja. Tatitur suyt'ascañaquiw walejja, Tatituna yanapapa suyt'añaquiw walejja.\nJesusasti jupanacarojj sänwa: —Janiw jumanacarojj wact'apctamti take ucanacjjata yatipjjañamajja. Alajjpachanquir Awquiquiw take cuns lurani munañaparjama.\nUcampis cunapachatejj tiempojj phokhasiwayjjejja, Diosajj Yokapwa qhitani mä warmi toke yurisa, mä judío jakjamaw leyir phokhasa jacaraquïna.\nJan tiempjja ina ch'usaru tucuyapjjamti, urunacajj jan walëjjatap laycu.\nTatitojj asquiwa jupar iyawsirinacataquejja, qhitinacatejj juparu jac'achasipqui ucanacataquejja.\nTakenin nayranacapaw jumarojj uñch'uquisipctam, jumaw waquisitarjam mank'añ jupanacar churtajja.\nChekpachansa, take cuna lurañataquisa utjiwa mä horasa, uqhamarac cunjäma lurañataquisa, ucampis jaken mä jan walt'añapaw utji;\nAca amtäwirjamawa phokhasini cunapachatejj uca urojj purcani ucqhajja. Diosasti mayachthapiniwa take cunsa, alajjpachanquirinacsa aca orakenquirinacsa, Criston munañapancañapataqui.\n Jesusajj saraquïnwa: —Nayätwa thaquejja, chekasa, jacañasa. Naya tokequiw Awquin ucar puriñajj utji. Jumanacatejj nayaru uñt'apjjetasmajja, Awquejjarojj uñt'apjjaraquismawa; jichhatpachaw uñt'apjjaracta, uñjasipcaraquïyätawa. Felipesti ucjjarojj sänwa: —Tata, Awquiru uñacht'ayapjjeta, ucampejj waliquëjjaniwa —sasa. Jesusajj ucjjarojj saraquïnwa: —Felipe, acqha maranacaraquis jumanacampïtanjja, ¿janit jichhacam uñt'quista? Qhititejj nayar uñjquitu ucajj Awquirojj uñjaraquiwa, uqhamasti ¿cunatsa mayista: ‘Awquiru uñacht'ayapjjeta’ sasajja? ¿Janit iyawsapcta nayajj Awquincatajja, Awquisti nayancatapa? Cunanactejj sapjjsma ucjja, janiw naya pachpatacti sapcsma, nayan jacqui uca Awquiwa luräwinacap lurasqui. Nayajj Awquinctwa, Awquisti nayampiraquiwa ucjja iyawsapjjeta, jan ucajj luratanacajj uñjasinacsa iyawsapjjeta. Khanacwa sapjjsma, qhititejj nayar iyawsquitu ucajja, luraraquiniwa cuntejj nayajj lurctjja ucanaca, juc'amp jach'a luräwinacampwa lurani, Awquejjajj cawquincquitejj ucaru saratajj laycu. Take cuntejj jumanacajj sutejjaru mayipjjäta ucjja, nayajj luräwa, Yokajj Awquin jach'a cancañap uñacht'ayañapataqui. Cuntejj nayan sutejjaru mayipjjäta ucjja, nayajj take cunsa luräwa. “Jumanacatejj munapjjchistajja, camachinacajj phokhapjjam. Nayajj Awquirojj achict'äwa jumanacaru yakha Chuymachiri qhitaniñapataqui, jupasti jumanacampejj wiñayataquïniwa. Ucajj cheka Ajayuwa, acapachanquirinacasti janiw jupar catokcaspati, jan uñjatapa ni uñt'atapa laycu, ucampis jumanacajj uñt'jjapjjtawa, jupasti jumanacampïsquiwa, ucatsti jumanacanwa jacani wiñayataqui. “Janiw wajcha jaytapcämäti, nayajj cutt'anïwa jumanacampïscañataqui. Mä juc'ampitjja jakenacajj janiw juc'ampi uñjcjjapjjetaniti, ucampis jumanacajj uñjasipquitätawa, jumanacajj jacapjjätawa nayan jacascatajj laycu. Ucüruwa jumanacajj Awquincatajja yatipjjäta, jumanacasti nayancatajjaraqui, nayasti jumanacampïtajjaraqui. Qhititejj camachinacajj yatquejja, uqhamarac phokcaraqui ucajja, uñacht'ayiwa chekpach nayar munatapa. Awquejjasti munasiraquiniwa qhititejj nayar munasquitu ucarojja, nayasti juparojj munasiraquïwa, ucatsti uñacht'ayasiraquïwa.” Judasajj (aca Judasajj janiw Iscariote ucäquiti) Jesusarojj sänwa: —Tata, ¿cunatsa nanacarojj uñacht'ayasipjjetäta, acapachanquir jakenacarusti janirac uñacht'ayascätati? —sasa. Jesusasti saraquïnwa: —Qhititejj munasquitu ucajja, cuntejj nayajj siscta ucwa luri; Awquejjasti munasiniwa, Awquejjampi nayampejj jupamp jakeriw jutapjjä. Qhititejj jan munquitu ucajja, cuntejj nayajj sisctjja ucjja janiw lurquiti. Aca arunac ist'apcta ucajja janiw nayan arunacajjäquiti, jan ucasti qhitanquitu uca Awquejjan arunacapawa. “Acanacjja sapjjsmawa jumanacampïcasina. Awquejjaw nayan sutejjaru Kollan Ajayu qhitanini, jumanacar yanapañapataqui, uqhamarac chuymachañapataqui. Jupaw jumanacar take cuns yatichapjjätam, amtayapjjaraquïtamwa cuntejj nayajj jumanacaru sapjjsma ucanaca. “Samarañwa jaytapjjsma. Nayan samarañajjwa churapjjsma, ucampis janiw nayajj samarañjj churcti cunjämtejj acapachajj churqui uqhama. Jan llaquisipjjamti ni ajjsarapjjaraquimsa. Jumanacajj ist'apjjestawa: ‘Sarjjäwa, ucatsti wasitampiw jutä jumanacampïñataqui’ siri. Chekpachantejj munasipjjetasmajja: ‘Awquin ucaruw sarascta’ uc siri ist'asinjja cusisipjjasamänwa, jupajj nayatsa juc'ampïtap laycu.\nTakpach marcanaca, aca arunac ist'apjjam, acapachan jaquirinaca, sum ist'apjjam:


Taqe kunatï utjki ukanakajj taqe chʼamani Diosan utjatapwa uñachtʼayi | Taman yatjjatañataki\n¿Kuna arutsa liytʼäta? Afrikáans Albanés Alemán Amárico Argentina markan amparamp parlirinakataki Armenio Aymara Azerí Azerí (alfabeto cirílico) Becol Birmano Bislama Brasil markan amparamp parlirinakataki Búlgaro Camboyano Catalán Cebuano Checo Chichewa Chino Tradicional Chino cantonés (tradicional) Chino mandarín (simplificado) Cingalés Colombia markan amparamp parlirinakataki Coreano Criollo haitiano Croata Dangme Danés Efik Endebele Endonga Enzema Eslovaco Esloveno Español Estonio Ewé Finlandés Francés Ga Georgiano Griego Groenlandés Guaraní Hebreo Hiligaynon Holandés Húngaro Ibo Ilocano Indonesio Inglés Islandés Italia markan amparamp parlirinakataki Italiano Japonés Japón markan amparamp parlirinakataki Kazajo Kikuyu Kiniaruanda Kirguís Kirundi Kwangalí Kwanyama Letón Lingala Lituano Luo Malayo Malgache Maltés México markan amparamp parlirinakataki Nepalés Ngäbere (o guaymí) Noruego Oromo Pangasinán Panjabí Polaco Portugués de Brasil Quechua (Ayacucho) Quechua boliviano Rumano Rusia markan amparamp parlirinakataki Ruso Sepedi Serbio (Alfabeto cirílico) Serbio (alfabeto latino) Sesoto de Lesoto Shona Sranangtongo Suajili Suati Sueco Tagalo Tahitiano Tai Tigriña Tsonga Tsuana Turco Twi Ucraniano Umbundú Uruund Uzbeko Vendal Vietnamita Waray-Waray Wayuunaiki Wolaita Xhosa Yoruba Zulú Árabe\n“Tata, nanakan Diosajja, jumajj askïtawa jachʼañchäwi, gloria [...] katoqañatakejja. Jumaw taqe kuns [...] lurtajja.” (APO. 4:11)\nJaqejj monot jutatätanwa siski uka yatichäwisa ukat yaqha kʼari yatichäwis jan cheqätap uñachtʼayañatakejja, ¿kuns lursna?\n¿Kunjamsa taqe kunatï utjki ukanakajj Diosan taqe chʼamanïtapa ukat yatiñkankañanïtap uñachtʼayi?\n¿Kunjamsa awk taykanakajj wawanakapan Jehová Diosar taqe chuyma iyawsapjjañapatak yanaptʼapjjaspa?\n1. ¿Kunsa chʼollqhe iyawsäwinïskakiñatakejj lursna?\nJAQENAKAJJA, kuntï uñjapki ukarukiw iyawsapjje. Ukampis Biblianjja, “janiw kunapachas Diosarojj khitis uñjkiti” sasaw qhanañchi (Juan 1:18). Ukhamajj Diosar jan iyawsapki ukanakarojja, ¿kunjamsa Jehová Diosar iyawsapjjañapatak yanaptʼsna? ¿Ukat kunjamsa jiwasajj ‘jan uñjkay Diosan’ utjatap iyawsktan uk chʼollqheñchaskaksna? (Col. 1:15.) Jehová Diosat kunatï cheqäki uk jan iyawsapjjañapatakejj kunanakas jaqenakarojj chʼamaktʼayi ukwa nayraqat amuyañasa. Ukatjja, kuna yatichäwinakatï ‘Diosan arunakap jan uñtʼapjjañapatak jarkʼki’ ukanak jan cheqätap qhanañchañatakejj Biblia sum apnaqañwa yateqañasa (2 Cor. 10:4, 5).\n2, 3. ¿Kuna pä kʼari yatichäwis jaqenakarojj kunatï Diosat cheqäki uk chʼamaktʼayi?\n2 Jaqejj monot jutatätanwa siski uka kʼari yatichäwiw kunatï Diosat cheqäki uk chʼamaktʼayi. Jaqen uñstayata uka kʼari yatichäwejja, kuntï Biblian siski ukajj kʼarïkaspasa ukat jaqejj janis mä suytʼäwinïkaspa ukhamwa amuyayi. Uka yatichäwejja, jaqejj ina chʼusataksa uñstkaspa ukhamwa yatichi, ukampejja jaqejj janis mä amtampi jakkaspa ukham uñachtʼayapjje.\n3 Maysa toqetjja, cristianöpjjtwa sapki ukanakat yaqhepajja, alajjpachasa aka Oraqesa ukat taqe kunatï ukan utjki ukanakasa, mä qawqha waranq maranak nayrakiw lurasiwayi sasaw yatichapjje. Ukham yatichirinakajja, Diosajj taqe kunsa 24 horanakani sojjta urunakansa lurawaykaspa ukhamwa sapjje, ukat yatjjattʼatanakajj uka yatichäwinakan jan cheqätap qhanstayapki ukhajj janiw istʼañ munapkiti. Ukat inas Bibliar respetasipkchi, ukampis yatichäwinakapampejja, Bibliajj janis cheqäkaspa ukat chʼama amuytʼañjamäkaspas ukhamwa amuyayapjje. Jupanakajja, Diosar nayrïr patak maranakan yupaychapkäna ukanakatwa amtayistu, jupanakajj taqe chuymas Diosar yupaychapkchïnjja, kunatï cheqäki uk janiw yatipkänti (Rom. 10:2). Jaqejj monot jutatätanwa siski uka yatichäwisa ukat mayni kʼari yatichäwis jan cheqätapjja, ¿kunjamsa jaqenakarojj Diosan Arupamp amuytʼaysna? * Ukatakejja, kuntï Bibliajj yatichki uk sum yatjjatañatakiw chʼamachasiñasa.\nIYAWSÄWISAJJA LURATANAK UÑJASA UKAT SUM AMUYTʼASKTAN UKARJAMÄÑAPAWA\n4. ¿Iyawsäwisajj kunarjamäñapasa?\n4 Diosan Arupajj yatiñanïñasatakiw chʼamañchtʼistu (Pro. 10:14). Jehová Diosajja, iyawsäwisajj luratanak uñjasa ukat kunatï cheqapäki ukarjamäñapwa muni, janiw jaqen uñstayat amuyuparjamsa ni kʼari yatichäwinakarjamsa (Hebreos 11:1 liytʼasiñapawa). Jehová Diosar taqe chuym iyawsañatakejja, Jupan cheqapun utjatapat janiw pächasiñasäkiti ( Hebreos 11:6 liytʼasiñapawa). Janiw Diosarojj aleq ukhamatak iyawsktanti, jan ukasti Jupan utjatap sum yatjjatasa ukat sum amuytʼasaw Jupar iyawstanjja.\n5. ¿Diosajj cheqapuniw utjaski sasajj kunatsa sissna?\n5 Jehová Diosarojj janis uñjkstanjja, kunatsa Jupajj utjapuniwa sasin sissna, ukwa apóstol Pablojj akham sasin qhanañchäna: “Diosan jan uñjkay yänakapajj jupan luratanakap toqew uñachtʼayasi. Qhanpachwa uñachtʼayasi kunapachatejj aka Oraqejj luratäkäns ukürutpacha jupajj Diosätapa, chʼamapajj jan tukuskirirakïtapa” sasa (Rom. 1:20). Diosan utjatapat pächaski ukarojja, ¿kunjamsa Biblian uka jiskʼa tʼaqapajj cheqätap amuyañapatak yanaptʼsna? Jehová Diosan luratanakapat akjjar qhanañchaski ukanakat qhanañchtʼañajj inas wakischispa.\nTAQE KUNATÏ UTJKI UKAW DIOSAJJ CHʼAMANÏTAP UÑACHTʼAYI\n6, 7. ¿Kunjamsa Oraqer muyuntki uka samanasa ukat campo magnético satäkis ukas Jehová Diosan chʼamap uñachtʼayi?\n6 Jehová Diosan jachʼa chʼamapajj aka pä toqet qhan amuyasi: mayajj Oraqer muyuntki uka samanawa (atmósfera) ukat yaqhasti campo magnético satarakiwa, ukanakaw Oraqer jarkʼaqe. Atmósfera satäki ukajja, janiw samanak utjaykiti, jan ukasti alajjpachat wali jachʼa qalanakar uñtat jalaqtasinki uka meteoritonakatsa jarkʼaqarakiwa. Oraqempi pasjasipki uka jachʼa qalanakajj kunayman jan waltʼäwinakwa Oraqen utjayaspa. Ukampis janiw ukajj paskiti, kunattejj atmósfera satäkis ukar mantasinwa uka qalanakajj nakhantjjapjje. Ukasti arumajj wali suma kʼajkir qhanjamaw alajjpachan uñjasi.\n7 Campo magnético satäkis ukajj Oraqer jan walinakat jarkʼaqarakiwa. Ukasti Oraq manqha chik chika taypitwa mistu. Uka manqhanjja, umatatayata nakkir hierromp ukat yaqha ukhamanakampiw muyuski. Ukhatwa campo magnético ukajj alajjpachar mistu, ukat Oraqerojj llawuntkaspas ukhamwa imjjati. Ukaw Intin jan wali qhanapatsa ukat ukan phallki ukanakatsa jarkʼaqestu. Ukat phallkis ukanakaw jan waltʼayir qhananak aka Oraqer antuttʼani. Ukampis Oraqejj campo magnético satäkis ukamp jarkʼaqatätapatjja, uka jan waltʼayir qhananakajj janiw kunanakatï aka Oraqen utjki ukanakar nakhantaykiti. Jan ukasti campo magnético satäkis ukaw uka jan waltʼayir qhananak chʼamthapi jan ukajj maysar jaqonuku. Ukat ukham pasaskatapajj arumanakaw alajjpachan kunayman coloranakani qhanajj thoqhopkaspas ukham polo Sur ukat polo Norte uksa toqenakan uñjasi. Cheqansa, Jehová Diosajj ‘wali jachʼa chʼamaniwa’ (Isaías 40:26 liytʼasiñapawa).\nDIOSAN LURATANAKAPAJJ YATIÑKANKAÑAPWA UÑACHTʼAYI\n8, 9. ¿Kunanakatï jakañatak wakiski ukanakajj kunjamsa Diosan yatiñkankañap uñachtʼayi?\n8 Kunanakatï jakañatak wakiski ukanakanwa Diosan yatiñkankañapajj qhan amuyasi. Uk amuytʼañatakejja, walja jaqenakan phoqhantata ukat jachʼa perqanakamp muyuntat mä markat parltʼañäni. Perqanakapajja, anqäjjat jukʼamp uma mantaniñap jarkʼiwa ukat tʼunanak apsuñsa jarkʼarakiwa. ¿Uka markajj kunjamäjjaspas mä qawqha tiempotjja? Qʼañu phoqhakëjjaspawa ukat janirakiw khitis ukan jakjjaspati. Aka Oraqejja, jachʼa perqanakamp muyuntat markar uñtasitarakiwa: jukʼa umanikiwa ukat tʼunanakas janirakiw kunjamatsa apsuñjamäkiti. Ukampis Oraqejja, waranq waranqa maranakaw kunayman animalanakaru, alinakaru ukat jaqenakar jakayi. Taqe ukanakjja, kunanakatï jakañatak wakiski uk wasitat machaqar tukuyasaw luri.\n9 Kunjamsa aka Oraqejj samana utjayi uk amuytʼañäni. Millón millón jakirinakaw uka samanampejj jakapjje ukat bióxido de carbono, mä arunjja, qʼañu samana (“tʼuna”) samsupjje. Ukampis samanajj janipuniw tukuskiti ukat atmósfera satäkis ukajj janipuniw “tʼunanakamp” phoqharantkiti. ¿Kunatsa? Kunattejj chʼojjña alinakaw bióxido de carbono, uma, Intin qhanapa ukat yaqha wakiskirinak chʼamthapi ukat chʼamañchtʼkir alimentonakaru ukat qʼoma samanar tukuyi. Ukat qʼoma samana samtʼktan ukharuw ukajj tukuyjje, ukasti fotosíntesis sasin uñtʼatawa. Diosaw chʼojjña alinakjja, jaqenakaru “jakañsa, samañsa” churañatak wali sum lurtʼatayna (Hech. 17:25). ¡Ukajj wali muspharkañawa!\n10, 11. Monarca sat kasta pilpintusa ukat chhejjwiririsa, ¿kunjamsa Diosan yatiñkankañanïtap uñachtʼayi?\n10 Jehová Diosan yatiñkankañapajja, aka Oraqen jakapki uka luratanakapanwa uñjasiraki. Aka Oraqenjja, pä millonat patak millón kunayman kasta laqʼonaka ukat animalanakaw utji sasaw yatjjattʼatanakajj sapjje (Salmo 104:24 liytʼasiñapawa). Jehová Diosajj kunja yatiñkankañanisa ukjja, mä qawqha luratanakapat yatjjattʼasakiw amuysna.\nChhejjwiririn nayranakapajj kunjam lurtʼatäkitï ukajj Jehová Diosan yatiñkankañapwa uñachtʼayistu, aka fotonjja chhejjwiririn nayrapajj jachʼaptayataw uñjasi (11 tʼaqa uñjjattʼäta)\n11 Monarca sat kasta pilpintut amuytʼañäni. Uka pilpintun lejjwipajja (lajjwi), boligrafon puntap ukchʼakiwa. Ukhamäkchisa, uka pilpintunakajj 3.000 kilometronakwa yaqha cheqarojj Inti qhan uñtas sarapjje. ¿Kunatsa? Kunattejj Jehová Diosaw ukham sarapjjañapatakejj jiskʼa lejjwip lurawayi. Jichhajj chhejjwiririt amuytʼarakiñäni. Uka laqʼojj pä nayraniwa, ukat sapa nayrapanjja niya 30.000 jiskʼa lentenakaw utji. Ukat jiskʼa lejjwipampejj kunanaktï lentenakapajj uñjki uk sum katoqe ukat jupa jakʼanakan mä kunas turpak onjjti uksa sum amuyaraki.\n12, 13. Jehová Diosajj jaqen cuerpopan utjki uka celulanak lurawayki ukatjja, ¿kunas wal muspharaytamjja?\n12 Jehová Diosajj kunjamsa celulanak lurtʼawayi ukaw jukʼampi muspharkañajja, uka celulanakajj taqe kunatï aka Oraqen jakki ukanwa utji. Amuytʼañataki, cuerposanjja patak billón (100.000.000.000.000) celulanakaw utji. Ukanakat sapa mayanjja, ADN (ácido desoxirribonucleico) satäkis ukaw utji. Cuerposajj kunjamänis uka yatiyäwinakat jilpachajj ukanwa utji.\n13 ¿Qawqha yatiyäwis ADN ukan utji? Uk sum amuytʼañatakejja, disco compactot (CD) amuytʼañäni. Mä disconjja, qawqha yatiyäwitï mä diccionarion utjki ukjpachaw imasispa, ukajj wali muspharkañapuniwa, kunattejj discojj mä sillpʼa plasticokiwa. Ukampis mä gramo ADN ukanjja, qawqha yatiyäwinakatï mä billón disconakar imaskaspa ukha yatiyäwinakaw imata. Mä arunjja, mä cucharilla ADN ukanjja, qawqha yatiyäwitï niya 2.500 billón jaqenak lurañatak wakiski ukhaw utji.\n14. Kuntï ciencia toqet yatjjatatanakajj qhanstayawayki uk uñjasajja, ¿kunsa Jehová Diosat amuyta?\n14 Kuna yatiyäwitï jaqe lurañatak wakiski ukajj mä libron qellqatäkaspas ukhamwa David reyejj amuyäna. Jehová Diosat parlkasajja, akham sänwa: “Nayranakamajj lurat janchejj uñjäna; ukanakasti taqpachaw qellqatamar qellqantasïna. Jakañ urunakajjajj suma jakhutänwa, nayrïr uru janïr purinkipana” sasa (Sal. 139:16). Cuerpopajj kunjam lurtʼatänsa ukanakat lupʼisajja, kunatsa Jehová Diosarojj wal jachʼañchañ munäna uk sumwa amuysna. Ukat jichhürunakan ciencia toqet yatjjattʼatanakajj kuntï qhanstayapki ukajj jukʼampiw muspharayistu. Ukat Salmo qellqerjam amuyañasatakiw yanaptʼistu, jupajj akham sänwa: “Jumaruw yuspagarsma, muspharkañpun [‘nayarojj luristajja’, NM], ¡uksti sumpun yatista!” sasa (Sal. 139:14). Kunjamtï amuyktanjja, luratanakapaw Diosan cheqpachapun utjatap uñachtʼayi.\nTAQE CHʼAMANI DIOSAR JACHʼAÑCHAPJJAÑAPATAK YAQHANAKAR YANAPTʼAPJJAÑÄNI\n15, 16. 1) ¿Kunjamsa Bibliat apstʼat qellqatanakasajj Jehová Diosan luratanakapat yatjjatapjjañapatak jaqenakar yanaptʼawayi? 2) “¿Casualidad o diseño?” sat yatichäwinakatjja, ¿kawkïris wal muspharaytamjja?\n15 Walja maranakaw ¡Despertad! revistajj millón millón jaqenakar kuntï Diosan luratanakapajj Jupat qhanstayki uk amuyapjjañapatak yanaptʼawayi. Amuytʼañataki, 2006 maran septiembre phajjsin mistkäna uka revistan pʼeqeñchäwipajj akänwa: “¿Existe un Creador?”. Ukat khitinakatï jaqejj monot jutatätanwa siski uka kʼari yatichäwiru ukat ukham yaqha kʼari yatichäwir iyawsapki jupanakan amuytʼasipjjañapatakiw uka qellqatajj apsusïna. Mä kullakajja akham sasaw Estados Unidos markankir sucursalar qellqatayna: “Aka ajllit yatichäwejja yatiyañatakejj wali askipuniwa. Mä warmejj pä tunk revistanakwa mayitu. Jupajj Biología toqet yatichiriwa ukat sapa mayni yateqerinakapan revistanïpjjañapwa jupajj munäna” sasa. Mä jilatajj akham sarakiwa: “Nayajj 1940 mara tukuyanakatpachwa Diosan arunakap yatiyaskta ukat niyarakiw 75 maranakanëjjta, ukampis janipuniw kunjamtï aka phajjsin ¡Despertad! revistan ajllit yatichäwimp yatiyas jikjjataskta ukham jikjjatasirïkti” sasa.\n16 ¡Despertad! revistanjja, 2008 maratwa aka yatichäwejj mistuwayi: “¿Casualidad o diseño?”. Uka jiskʼa yatichäwinakajja, kunjamsa Diosajj taqe kuns wali sum lurtʼawayi uk qhanstayi, ukat jaqenakajj uka kikpa lurañ munapjjatapsa qhanstayarakiwa. Ukat 2010 maranjja, ¿Es la vida obra de un Creador? sat folleto katoqawaytanjja. Uka folletojja, jaqenakan Diosar jachʼañchapjjañapatak yanaptʼañatakiw lurasiwayi. Ukan utjki uka suma fotonakasa ukat qhanstayir dibujonakasa, kunjamsa Jehová Diosajj yatiñkankañamp taqe kuns lurawayi ukanak wali askirjam uñjapjjañapatakiw lurasiwayi. Ukat sapa yatichäwi tukuyan utjki uka jisktʼanakajja, kuntï liytʼki uka toqet jukʼamp amuykiptʼapjjañapatakiw yanaptʼi. Utat uta, callenakana jan ukajj yaqha cheqanakan yatiykasajja, ¿uka folletompejj parltʼirïtati?\n17, 18. 1) ¿Kunjamsa awk taykanakajj wawanakaparojj mä Luririn utjatap iyawsapki uk jan pächasis qhanañchapjjañapatak yanaptʼapjjaspa? 2) ¿Kunjamsa uka pä folletomp familian yatjjatapjjta?\n17 Awk taykanaka, ¿familiana Diosar yupaychkasajj uka suma folletot wawanakamamp yatjjatapjjtati? Ukhamatwa Diosar jachʼañchapjjañapatak yanaptʼapjjäta. Inas wawanakamajj qʼajjo wayn tawaqöpjjchi, jupanakarojja jaqejj monot jutatawa siski uka kʼari yatichäwjja sapa kutiw yateqañ utan yatichapjje. Cientificonakasa, yatichirinakasa, videonakansa ukat televisionansa, jaqejj cheqapunis monot jutatäksna ukhamwa uñachtʼayapjje. Wawanakamarojj uka kʼari yatichäwinakat jarkʼaqasipjjañapatakejja, El origen de la vida. Cinco cuestiones dignas de análisis sat folletojj 2010 maran mistkäna ukamp yanaptʼapjjam. Ukat ¿Es la vida obra de un Creador?, sat folletojj ukhamarakiw wayn tawaqonakar amuytʼasipjjañapatak yanaptʼi (Pro. 2:10, 11). Ukat kuntï yateqañ utan istʼapki ukajj cheqati janicha uk amuytʼapjjañapatakiw yaticharaki.\nAwk taykanaka, kunarutï wawanakamajj iyawsapki uk arjjatapjjañapatak yanaptʼapjjam (17 tʼaqa uñjjattʼäta)\n18 Awisajj yatiyäwinakanjja, nayra tiempon jakapkäna ukanakan chʼakhanakapwa cientificonakajj jikjjatapjje, ukaw jaqejj cheqapun monot jutatäskatap uñachtʼayi sasaw yatiyapjje. Jan ukajj jaqejj aleq ukhamatak uñstatätapjja laboratorionakan uñachtʼayapjje sasaw yatiyapjjaraki. Uka yatiyäwinakajj cheqapunïskiti janicha uk jupanak pachpa amuytʼasipjjañapatakiw wawanakarojj El origen de la vida sat folletojj yanaptʼi. Awk taykanaka, uka folletompiw wawanakamarojj kunatsa mä Luririn utjatap iyawsapki uk jan pächasis sum qhanañchapjjañapatak yanaptʼapjjañama (1 Pedro 3:15 liytʼasiñapawa).\n19. ¿Kunsa taqenis lursna?\n19 Kuna qellqatanaktï Diosan markapajj sum yatjjatasin apayankistu ukajja, Luririsajj kunjam Diosasa uk luratanakapan uñjasa sum amuytʼañatakiw yanaptʼistu. Ukanak yatisaw Jehová Diosarojj chuymatpach jachʼañchañ muntanjja (Sal. 19:1, 2). ¡Jehová Diosar jachʼañchañajj jiwasatak wali askipuniwa! (1 Tim. 1:17.)\n^ tʼaqa 3 Diosajj taqe kunsa 24 horanakani sojjta urunakanwa lurawayi sapki uka yatichäwi arjjatirinakarojj kunjamsa amuytʼaysna uka toqet jukʼamp yatjjatañatakejja, ¿Es la vida obra de un Creador?, sat folletot 24 janat 28 janakam uñjjattʼam.\n¿Diosajj jiwasat llakispachati? ¿Diosajj kunjamasa? ¿Kunsa amigopäñatakejj lurañama? Ukanak yatjjatam.


Jesusat yateqasiñajja, chuymasan sumankañ utjañapatakiw yanaptʼistu | Congregacionan yatjjatañataki\nYatiyañataki (congregacionan yatjjatañataki) | Abril 2019\n¿Kuna arutsa liytʼäta? Abua Acholi Afrikáans Akha Albanés Alemania markan amparamp parlirinakataki Alemán Alemán bajo Altaico Aluro Amis Amárico Angola markan amparamp parlirinakataki Argentina markan amparamp parlirinakataki Armenio Aucano Australia markan amparamp parlirinakataki Aymara Ayá Azerí Azerí (alfabeto cirílico) Bashkir Bassa (Camerún) Batak simalunguno Batako karo Batako toba Baulé Becol Bengalí Biak Birmano Bislama Bolivia markan amparamp parlirinakataki Boulou Brasil markan amparamp parlirinakataki Búlgaro Caboverdés Cakchiquel occidental Camboyano Catalán Cebuano Chabacano Changana (Mozambique) Checo Chichewa Chile markan amparamp parlirinakataki China markan amparamp parlirinakataki Chino Tradicional Chino cantonés (simplificado) Chino cantonés (tradicional) Chino mandarín (simplificado) Chitonga Chitonga de Zimbabue Chokue Chol Chopi Chuabo Chuukés Chuvash Cibemba Cingalés Citonga Colombia markan amparamp parlirinakataki Congo Corea markan amparamp parlirinakataki Coreano Costa Rica markan amparamp parlirinakataki Criollo de las Seychelles Criollo guadalupeño Criollo haitiano Criollo inglés de Belice Criollo mauriciano Croacia markan amparamp parlirinakataki Croata Cuba markan amparamp parlirinakataki Damara Dangme Danés Dayak Digor Diula Duala Ecuador markan amparamp parlirinakataki Edo Efik Embunda Endebele Endonga Endáu Enzema Eslovaco Eslovaquia markan amparamp parlirinakataki Esloveno España markan amparamp parlirinakataki Español Estados Unidos markan amparamp parlirinakataki Estonio Ewé Filipinas markan amparamp parlirinakataki Finlandia markan amparamp parlirinakataki Finlandés Fiyiano Fon Francia markan amparamp parlirinakataki Francés Ga Galés Garífuna Georgiano Gitonga Gran Bretaña markan amparamp parlirinakataki Grecia markan amparamp parlirinakataki Griego Groenlandés Guaraní Guatemala markan amparamp parlirinakataki Gujarati Gun Hausa Hebreo Herero Hiligaynon Hindi Hiri motu Hmong (blanco) Holandés Honduras markan amparamp parlirinakataki Hungaria markan amparamp parlirinakataki Húngaro Iban Ibanag Ibinda Ibo Ilocano India markan amparamp parlirinakataki Indonesia markan amparamp parlirinakataki Indonesio Inglés Ishan Islandés Isoko Italia markan amparamp parlirinakataki Italiano Japonés Japón markan amparamp parlirinakataki Javanés Kabiye Kachin Kannada Kaonde Kayin sgaw Kazajo Kazajo (alfabeto árabe Kekchí Kenia markan amparamp parlirinakataki Kikamba Kikongo Kikuyu Kiluba Kimbundu Kiniaruanda Kipende Kirguís Kiribatiano Kirundi Kisi Kisonge Krío Kurdo Kurdo (alfabeto latino) Kurdo kurmanyí del Cáucaso Kwangalí Kwanyama Kyangonde Lahu Lao Lengua de señas salvadoreña Lenguaje de señas zambiano Lenie Letón Lhukonzo Lifu Lingala Lituano Lomue Luganda Lunda Luo Luvale Macedonio Macua Makua-meeto Malawi markan amparamp parlirinakataki Malayo Malayálam Malgache Maltés Mam Mambue-Lungu Mapudungún Maratí Marshalés Maya Mazateco de Huautla Mingreliano Mixe del norte Mixteco (Guerrero) Mizo Mongol Moré Motu Mozambique markan amparamp parlirinakataki México markan amparamp parlirinakataki Navajo Ndebele (Zimbabue) Nepalés Ngäbere (o guaymí) Nias Nicaragua markan amparamp parlirinakataki Niueano Noruego Nyaneka Nyungwe Náhuatl (Centro) Náhuatl (Guerrero) Náhuatl (Huasteca) Náhuatl (norte de puebla) Okpe Oromo Osético Otetela Palauano Panamá markan amparamp parlirinakataki Pangasinán Panjabí Papiamento (Curazao) Paraguay markan amparamp parlirinakataki Persa Perú markan amparamp parlirinakataki Pidgin (oeste de África) Pidgin de las islas Salomón Polaco Polonia markan amparamp parlirinakataki Ponapés Portugal markan amparamp parlirinakataki Portugués de Brasil Portugués europeo Purépecha Quebec markan amparamp parlirinakataki Quechua (Ancash) Quechua (Ayacucho) Quechua (Cuzco) Quechua boliviano Quichua de Chimborazo Quichua de Imbabura Rarotongués República Checa markan amparamp parlirinakataki Romaní (Macedonia) Romaní de Macedonia (alfabeto cirílico) Romaní de Serbia Romaní del sur de Grecia Ronga Rumania markan amparamp parlirinakataki Rumano Runyankore Rusia markan amparamp parlirinakataki Ruso Rutoro Samoano Sango Saramacano Sena Sepedi Sepulana Serbio (Alfabeto cirílico) Serbio (alfabeto latino) Sesoto de Lesoto Sesoto de Sudáfrica Shona Sidama Silozi Sranangtongo Suajili Suati Sudáfrica markan amparamp parlirinakataki Sueco Sundanés Swajili (Congo) Tagalo Tahitiano Tai Tailandia markan amparamp parlirinakataki Taiwan markan amparamp parlirinakataki Tamil Tayik Telugu Tetun Dili Tigriña Tivo Tlapaneco Tojolabal Tok pisin Tongano Totonaco Tseltal Tshiluba Tsonga Tsotsil Tsuana Tumbuka Turco Turcomano Tuvaluano Twi Tártaro Ucraniano Uhobo Uigur (alfabeto cirílico) Uigur (alfabeto árabe) Umbundú Urdu Uruund Uzbeko Uzbeko (alfabeto latino) Vendal Venezuela markan amparamp parlirinakataki Vietnamita Wallisiano Waray-Waray Wayuunaiki Wolaita Xhosa Xitshwa Yao Yapés Yoruba Zandé Zapoteco (Istmo) Zimbabue markan amparamp parlirinakataki Zulú chin haka chin haka Chin haka sanguir Árabe Ñanya Ñemba\nJesusat yateqasiñajja, chuymasan sumankañ utjañapatakiw yanaptʼistu\n“Diosaw sumankañapjja churapjjätam, uka sumankañapasti jaqenakajj kuntï amuyki ukat sipansa jukʼampiwa” (FILIP. 4:7).\nCANCIÓN 113 Sumankapjjapuniñäni\n1, 2. ¿Kunatsa Jesusajj wali llakit uñjasïna?\nJIWAYATÄÑAPÄKÄNA uka urojja, Jesusajj wali llakitaw uñjasïna. Enemigonakapan wali tʼaqesiyat jiwayatäñapatakejj mä qhawqha horanakakiw faltjjäna. Niyakejjay Awkipar wal munaschïnjja, janipuniw chuymap ustʼayañ munkänti. Ukham jan walinakan Diosat jan jitheqtatapajja, Diosan sutip qʼomachasiñapataki, jaqenakajj wiñay jakañ katoqapjjañapatakiw yanaptʼañapäna.\n2 Jesusajj ukhamansa uñjaskchïnjja, sumakiw chuymapan jikjjatasïna. Mä qhawqha horanak nayrajja, “sumankañajwa churapjjsma” sasaw apostolonakapar säna (Juan 14:27). ‘Diosan sumankañapaw’ jupampïskäna, mä arunjja, Jehová Diosampi sum apasir mä jaqejj kunjamatï chuymapan sumak jikjjataskejja, ukhamarakiw Jesusajj chuymapansa amuyupansa sumak jikjjatasïna (Filip. 4:6, 7).\n3. ¿Kunsa aka yatichäwin yatjjatañäni?\n3 Jan walinakansa uñjaskchiñänejja, janiw khitis Jesusjamajj wali llakit uñjaskañäniti (Mat. 16:24, 25; Juan 15:20). Ukampis llakit uñjasiñäni ukhajja, ¿kunas jan sint llakisiñatak yanaptʼistani? Ukatakejja, Jesusajj aka oraqenkkäna ukhajj kunsa luräna, jan walinakan uñjaskañäni ukhajj kunsa jupat yateqasisin lursna ukwa kimsa toqet yatjjatañäni.\nJESUSAJJ ORACIÓN LURAPUNIRÏNWA\nOración lurañajj chuymasan sumankañ utjañapatakiw yanaptʼistu. (Párrafos 4-7).\n4. Kuntï 1 Tesalonicenses 5:17 textojj siski ukarjamajja, ¿kunatsa Jesusajj jiwayatäñapäkäna uka urojj walja kutiw oración luräna sasin sissna?\n4 (1 Tesalonicenses 5:17 liytʼañataki). Jiwayatäñapäkäna uka urojja, Jesusajj walja kutiw oración luräna. Sañäni, jiwatapajj kunjamsa amtasiñapa uk uttʼaykäna ukhajja, discipulonakapar tʼantʼa janïr pasaykasasa vino janïr pasaykasasa, mä oracionwa luräna (1 Cor. 11:23-25). Pascua amtapkäna uka cheqat sarjjañatakisa, mä oracionwa discipulonakapamp luräna (Juan 17:1-26). Getsemaní lugarar puripjjäna ukhasti, walja kutiw Jesusajj oración luräna (Mat. 26:36-39, 42, 44). Janïr jiwkasin kuntï siskäna ukas mä oracionänwa (Luc. 23:46). Ukhamajj jiwayatäñapäkäna uka urojja, taqe kunwa Jesusajj oracionan Diosar yatiyäna.\n5. ¿Kunatsa apostolonakajj yantʼat uñjasipkäna ukhajj ajjsarayasipjjäna?\n5 Jesusajj walja kutiw Awkipar yanaptʼa mayisïna, ukaw aguantañatak yanaptʼäna. Ukampis uka arumajja, apostolonakajj janiw ukham lurapkänti, ukatwa yantʼat uñjasisajj ajjsarayasipjjäna (Mat. 26:40, 41, 43, 45, 56). ¿Kunsa ukat yateqsna? Diosat jan jitheqtañatakejja, Jesusjamarakiw oración jan jaytas lurañasa. Ukampis ¿kunsa mayisiñasa?\n6. ¿Kunjamsa Diosar confiyañajj chuymasan sumankañ utjañapatak yanaptʼistani?\n6 ‘Jumar jukʼamp confiyañ yanaptʼita’ sasaw Jehová Diosar mayisiñasa (Luc. 17:5; Juan 14:1). Jesusan taqe arkirinakapaw yantʼat uñjasiñäni, ukatwa ukham mayisiñasa (Luc. 22:31). Jan waltʼäwinakajj may may utjani ukhaw Diosar confiyañajj chuymasan sumankañ utjañapatak yanaptʼistani, ¿kunatsa? Mä jan waltʼäwi jan askichirjamäjjañäni ukhajja, Diosar confiyasaw uka jan waltʼäw amparapar katuyjjañäni. “Diosakiw uka jan waltʼäw nayat sipansa jukʼamp sum askichaspa” sasin confiyañajja, chuymasansa amuyusansa sumankañ utjañapatakiw yanaptʼistani (1 Ped. 5:6, 7).\n7. Kuntï Robert jilatajj siski ukatjja, ¿kunsa yateqsna?\n7 Kunayman jan walinakansa uñjaskchiñänejja, Diosar mayisiñaw chuymasan sumankañ utjañapatak yanaptʼistani. Diosar taqe chuyma serviri Robert sat jilïr irpirit parltʼañäni, jupajj 80 maranëjjewa. Jilatajj akham siwa: “Filipenses 4:6, 7 textow kunayman jan waltʼäwinakar saykatañatak yanaptʼawayitu. Awisajj jan qollqeniw uñjasirïta, mä tiempos janiw jilïr irpirit sirvjjayätti” sasa. ¿Kunas jilatarojj jan sint llakisiñatak yanaptʼäna? Jupajj saskakiwa: “Llakista ukhajj jankʼakiw Diosar mayista. Cheqas Diosar taqe chuyma walja kut mayista ukhajja, jukʼamp sumaw chuymajan jikjjatasta” sasa.\nJESUSAJJ TAQE CHUYMAW YATIYÄNA\nDiosan arunakap yatiyañajj chuymasan sumankañ utjañapatakiw yanaptʼistu. (Párrafos 8-10).\n8. Juan 8:29 qellqatarjamajja, ¿kunas Jesusarojj jan sint llakisiñatak yanaptʼarakïna?\n8 (Juan 8:29 liytʼañataki). Jesusajj arknaqat uñjaskasas janiw sint llakiskänti, ¿kunatsa? Uka jan waltʼäwir saykatasajj Awkiparuw kusisiyaskäna, ukwa Jesusajj yatïna. Sinti jan walinakan uñjaskasas Diosar istʼapunirïnwa. Niyakejjay Awkipar wal munaschïnjja, Jupar serviñaw jakäwipan nayrankäna. Janïr aka oraqer jutkasajja, Jesusajj taqe kun lurañwa Awkipar yanaptʼäna (Prov. 8:30, NM). Aka oraqenkkäna ukhasti, taqe chuymaw Awkipat kunatï cheqäki uk yatiyäna (Mat. 6:9; Juan 5:17). Ukaw jupar wal kusisiyäna (Juan 4:34-36).\n9. Diosan arunakap jan tiempon yatiyañajja, ¿kunjamsa chuymasan sumak jikjjatasiñatak yanaptʼistu?\n9 Jehová Diosar istʼañasapuniwa, Jupar ‘serviñansa wal trabajiñasaraki’, ukwa Jesusat yateqassna (1 Cor. 15:58). ‘Diosan arunakap jan tiempon yatiyktan’ ukhajja, janiw jan waltʼäwinakasat sint llakisjjtanti (Hech. 18:5). Jaqenakajj jiwasat sipansa jukʼamp jan walinakanwa uñjasipjje. Ukampis Diosar munasiña, arunakaparjam sarnaqañ yateqapjje ukhajja, sum jakasjjasajj jukʼamp kusisitäpjjewa. Uk uñjañajja, “Diosajj ukhamarakiw nayar cuiditani” sasin jukʼamp confiyañatakiw yanaptʼistu. Ukaw chuymasan sumak jikjjatasiñatak yanaptʼarakistu. Janis kunatak sirvkaspa ukham nayratpach amuyasir mä kullakajj akham siwa: “Diosan arunakap jan tiemponi yatiyañajja, jan sint llakisiñatakiw yanaptʼitu, kusisitäñatakis yanaptʼarakituwa. Yatiykta ukhajja, Diosan jakʼapankkiristsa ukhamwa amuyasta” sasa.\n10. Kuntï Brenda kullakajj siski ukatjja, ¿kunsa yateqsna?\n10 Brenda sat mä kullakat parltʼarakiñäni. Jupasa imill wawapasa, jan qollañjama esclerosis múltiple sat usunïpjjewa. Kullakajj silla de ruedas ukampikiw sarnaqasi. Ukhamäsajj awisakiw yatiyirejj utat uta sari, jilapartejj cartanak qellqasaw yatiyi. Jupajj akham siwa: “Janiw akapachan qollaskäti, uk yatiñajj usujat jan sint llakisis jukʼamp yatiyañatakiw yanaptʼitäna. Cheqas predicañajj jan naya pachpat llakisiñatakiw yanaptʼitu. Yatiykta uka jaqenakar jukʼamp yanaptʼañataki, kuna bendicionanaktï jutïrin katoqkañäni uk sapa kuti amtañatakiw yanaptʼarakitu” sasa.\nJESUSAJJ AMIGONAKAPAMPIW YANAPTʼAYASÏNA\nAmigonakasajj chuymasan sumankañ utjañapatakiw yanaptʼapjjestu. (Párrafos 11-15).\n11-13. 1) Apostolonakasa Jesusan yaqha discipulonakapasa, ¿kunjamsa cheqpach amigonakäpjjatap uñachtʼayapjjäna? 2) ¿Kunjam jikjjatasiñatakis amigonakapajj Jesusar yanaptʼapjjpachäna?\n11 Diosan arunakap yatiykasajja, Jesusajj kunayman jan walinakanwa uñjasïna. Ukhaman uñjaskäna ukhajja, jupat jan jitheqtir apostolonakapaw mä cheqpach amigor uñtasit yanaptʼapjjäna. Ukham amigonakatjja, Proverbios 18:24 textojj akham siwa: “Mä amigow utji jilat sipansa jukʼamp suma” sasa. Jesusajj uka amigonakapar wal munasïna. Uka tiemponjja, janiw mä jilapas jupar creykänti (Juan 7:3-5). Familiaranakapasa, “loqheratawa” sasaw mä kutejj sapjjäna (Mar. 3:21). Apostolonakapajj janiw ukhamäpkänti, ukatwa jiwayatäñapäkäna uka nayrajj jupanakar akham säna: “Jumanakajj nayamp chikapuniw sarnaqapjjtajja, yantʼanakan uñjaskta ukhasa, janirakiw jaytapkistati” sasa (Luc. 22:28).\n12 Apostolonakajj awisajj pantjasipkchïnsa, qhawqsa jupar confiyapjjäna ukaw Jesusatakejj jukʼamp wakiskirïna (Mat. 26:40; Mar. 10:13, 14; Juan 6:66-69). Ukatwa niya jiwayatäñapäkäna ukhajj jupanakar akham säna: “Nayajj taqe kunanaktï Awkijat istʼkta ukanakwa jumanakar yatiyapjjsma, ukatwa amigonaka sasin jumanakar sapjjsma” sasa (Juan 15:15). Cheqas amigonakapajj walpun Jesusar chʼamañchtʼapjjpachäna, yanaptʼapkäna ukas wal kusisiypachäna (Luc. 10:17, 21).\n13 Janiw apostolonakakejj Jesusan amigopäpkänti, yaqha amigonakapasa amiganakapas utjarakïnwa. Jupanakaw yatiyañansa yaqha ukhamanakansa yanaptʼapjjäna. Yaqhepajj utaparuw manqtʼasiñatak invittʼapjjäna (Luc. 10:38-42; Juan 12:1, 2). Yaqhepasti, jupamp chikaw viajipjjäna, kunatï jupanakan utjkäna ukampis yanaptʼapjjarakïnwa (Luc. 8:3). ¿Kunatsa Jesusajj ukham suma amigonakanïna? Jupaw mayninakan amigopäñatak nayraqat chʼamachasïna, yanaptʼañatakis jankʼakïnwa, janirakiw jan lurirjamäpkäna uks maykänti. Jesusajj jan pantjasirïkchïnsa, yanaptʼapjjatapat wal amigonakapar yuspäräna. Uka amigonakapajja, walpun Jesusarojj chuymapan sum jikjjatasiñatak yanaptʼapjjpachäna.\n14, 15. 1) ¿Kunsa suma amigonakanïñatakejj lurañasa? 2) ¿Kunjamsa amigonakasajj yanaptʼapjjestani?\n14 Suma amigonakajj Diosat jan jitheqtañatakiw yanaptʼapjjestani. Ukham amigonakanïñatakejja, jiwasaw mayninakan amigopäñatak nayraqat chʼamachasiñasa (Mat. 7:12). Biblianjja, khitinakatï yanaptʼa munapki ukanakar tiemposampi chʼamasampi yanaptʼañatakiw chʼamañchtʼistu (Efes. 4:28). ¿Yanaptʼa munir jilat kullakanakajj congregacionasan utjiti? Inas maynejj usutätap layku, jan ukajj jilïrëjjatap laykojj utat jan mistuñ puedjjchiti, ¿janit juparojj kun altʼañampis yanaptʼksna? Jan ukajj pisin jakasiri mä familiarojja, ¿janit mä kutis manqʼañamp yanaptʼksna? Internetan jw.org® cheqar mantañsa, jan ukajj JW Library® sat aplicación apnaqañsa yatstan ukhajja, ukar mantañ yateqapjjañapatakiw mä qhawqhanir yanaptʼaraksna. Jiwasatï yaqhanakar yanaptʼañatak chʼamachasiñäni ukhajja, kusisitaw jakasiñäni (Hech. 20:35).\n15 Amigonakasajj jan walinakan uñjaskañäni ukhaw chʼamañchtʼapjjestani, chuymasan sum jikjjatasiñatakis yanaptʼapjjarakistani. Kunjamtï Eliú chachajj Job chachar sum istʼkänjja, ukhamarakiw amigonakasajj jan walin uñjaskañäni ukhajj istʼapjjestani (Job 32:4). Cheqas janiw kunsa lurañäni uk jiwas lanti amtapjjañap suyañasäkiti. Ukampis Bibliarjam ewjjtʼanakap sum istʼañasawa, ukhamatwa yatiñanïtas uñachtʼayañäni (Prov. 15:22). Yanaptʼa munañäni ukhasti, David reyjamarakiw amigonakasan yanaptʼap humilde chuymamp katoqasiñasa (2 Sam. 17:27-29). Ukham yanaptʼasir amigonakajj Diosan mä suma regalopawa (Sant. 1:17).\nCHUYMASAN SUMANKAÑ UTJAÑAPATAKEJJA, ¿KUNAS YANAPTʼISTANI?\n16. Filipenses 4:6, 7 qellqatarjamajja, ¿khiti taypikis sumankañ katoqsna?\n16 (Filipenses 4:6, 7 liytʼañataki). Nayajj churkta uka sumankañ “Cristo Jesús” taypiw katoqapjjasma sasajja, ¿kunatsa Jehová Diosajj sispachïstu? Chuymasansa amuyusansa sumankañ utjañapatakejja, Jesusajj kunjamsa Diosan amtanakap phoqasiñapatakejj yanaptʼaski uk sum amuyañasawa, taqe chuymaw ukar confiyañasaraki. Sañäni, Diosajj kunjamsa Jesusan jiwatapjjarojj juchanakas perdonistu uk yatiñajj wal chuymachtʼistu (1 Juan 2:12). Diosan Reinopan Reyit uttʼayat Jesusajj niyaw kunanaktï Supayasa, jupan apnaqat akapachas lurkistu ukanak chhaqtayjjani, uk yatiñajj jutïr urunak suytʼañatakiw yanaptʼarakistu (Is. 65:17; 1 Juan 3:8; Apoc. 21:3, 4). Kuna luräwtï Jesusajj aka qhepa urunakatak jaytawaykistu uk phoqañatakis jupaw yanaptʼaskistu, uk yatiñajj ukhamarakiw chʼamañchtʼistu (Mat. 28:19, 20). Cheqas chuymasan sumankañ utjañapatakejja, chuymachtʼatäñasa, jutïr urunak suytʼañasa, chʼamañchtʼatäñas wali wakiskiriwa.\n17. 1) Mä cristianorojja, ¿kunas chuymapan sum jikjjatasiñapatak yanaptʼaspa? 2) Juan 16:33 qellqatarjamajja, ¿kunarus atipjañäni?\n17 Ukhamajj chuymasan sum jikjjatasiskakiñatakejja, ¿kun lurañas jan walinakan uñjaskañäni ukhajj yanaptʼistani? Kuntï Jesusajj lurkäna ukwa lurañasa. Maya, oración lurañasapuniwa. Paya, jan walinakan uñjaskasas Jehová Diosar istʼaskakiñasawa, arunakapatsa taqe chuymaw yatiyaskakiñasa. Kimsa, amigonakasan yanaptʼap katoqasiñasawa. Ukham lurañäni ukhajja, Diosan sumankañapaw chuymanakassa amuyunakassa jarkʼaqani, Jesusjamarakiw kunayman jan waltʼäwinakar atipjañäni (Juan 16:33 liytʼañataki).\n¿Kunjamsa oración lurañajj chuymasan sumankañ utjañapatak yanaptʼistaspa?\n¿Kunjamsa predicañajj chuymasan sumankañ utjañapatak yanaptʼistaspa?\n¿Kunjamsa amigonakasajj chuymasan sumankañ utjañapatak yanaptʼapjjestaspa?\nCANCIÓN 41 Oracionajar istʼakitaya\n^ Párrafo 5 Taqeniw jan walinakan uñjasisajj wal llakistanjja. Aka yatichäwinjja, chuymapan sumankañ utjañapatakejj kunsa Jesusajj luräna ukwa kimsa toqet yatjjataskañäni, jan walinakan uñjasisajj kunsa jupat yateqasisajj lursna ukwa yatjjataskarakiñäni.\nDiosar sum servipjjañäni\n¿Kuna kʼarinakas jiwatanakat yatichasi?\nDemonionak contra saytʼasiñatakejj Jehová Diosamp yanaptʼayasiñäni\nSARNAQÄWI ‘Wali valorani mä perla’ jikjjatapjjta\nText Aka archivonakanwa qellqatanak apaqasma YATIYAÑATAKI (CONGREGACIONAN YATJJATAÑATAKI) Abril 2019\nAudio Aka archivonakanwa grabacionanak apaqasma YATIYAÑATAKI (CONGREGACIONAN YATJJATAÑATAKI) Abril 2019\nYATIYAÑATAKI (CONGREGACIONAN YATJJATAÑATAKI) Abril 2019


¿Angelanakajj yanaptʼistaspati? ¿ Jan wali angelanakajj utjpachati? | Biblia toqet jisktʼanaka\nYatiyañataki | Septiembre 2014\n¿Kuna arutsa liytʼäta? Afrikáans Albanés Alemán Amárico Armenio Aymara Birmano Bislama Búlgaro Catalán Cebuano Checo Chichewa Chino Tradicional Chino cantonés (tradicional) Chino mandarín (simplificado) Chitonga Cibemba Cingalés Congo Coreano Criollo haitiano Croata Dangme Danés Efik Enzema Eslovaco Esloveno Español Estonio Ewé Finlandés Francés Ga Georgiano Griego Guaraní Gun Hebreo Hiligaynon Hmong (blanco) Holandés Húngaro Ibo Ilocano Indonesio Inglés Italiano Japonés Kaonde Kazajo Kikuyu Kiluba Kimbundu Kiniaruanda Kirguís Kirundi Kisi Kisonge Krío Lingala Lituano Luganda Luo Macedonio Malgache Maltés Maya Mazateco de Huautla Mizo Moré Nepalés Ngäbere (o guaymí) Noruego Nyaneka Osético Otetela Papiamento (Aruba) Papiamento (Curazao) Persa Polaco Portugués de Brasil Quechua boliviano Rumano Ruso Sango Sepedi Serbio (Alfabeto cirílico) Serbio (alfabeto latino) Sesoto de Lesoto Shona Silozi Sranangtongo Suajili Sueco Swajili (Congo) Tagalo Tai Tigriña Tshiluba Tsonga Tsuana Tumbuka Turco Twi Tártaro Ucraniano Umbundú Urdu Vietnamita Wayuunaiki Xhosa Yoruba Zandé Zulú Árabe\nNayra tiempojja, Daniel chacharuw yanaptʼapjjäna, jupajj Diosan serviripänwa, jichhürunakan ukhamarakiw Diosan Arup istʼapjjañapataki angelanakajj jaqenakar yanaptʼapjje\nDiosajj jaqer janïr lurkasajja, millón millón angelanakaruw luräna (Job 38:4, 7). Uka chʼaman ajayunakajja, Diosaruw servipjje. Awisajj istʼasir jaqenakar yanaptʼapjjañapatakiw Diosajj jupanakar khiti (Salmo 91:10, 11). Jichhürunakanjja, kuntï Jesusan arkirinakapajj yatiyapki uk yateqapjjañapatakiw angelanakajj jaqenakar yanaptʼapjje. (Apocalipsis 14:6, 7 liytʼäta.)\nAngelanakamp yanaptʼayasiñatakejj ¿jupanakarut mayisiñasa? Janiwa, mayisiñajj yupaychañampi sasiwa, jiwasajj Diosarukiw yupaychañasa (Apocalipsis 19:10). Niyakejjay angelanakajj Diosar servipjjchejja, Juparukiw istʼapjje janiw jaqenakarojj istʼapkiti. Ukhamajja, Diosarupuniw mayisiñasa Jesusan sutipjjaru. (Salmo 103:20, 21 ukat Mateo 26:53 liytʼäta.)\n¿Jan wali angelanakajj utjpachati?\nAngelanakajj jaqenakjamarakiw kunatï walïki, jan walïki uk ajllipjjañapatak luratäpjje. Ukampis waljaniw Diosar jan istʼañ ajlliwayapjje (2 Pedro 2:4). Nayraqatjja, Supayaw Dios contra saytʼäna, yaqha angelanakas ukhamarakiw lurapjjäna, ukhamatwa sajjrar tukuwayapjje. Niya jichhanakakiw Supayampi sajjranakapampejj alajjpachat aka Oraqeru jaqoqanitäpjjäna. (Apocalipsis 12:7-9 liytʼäta.)\nJan walinakajja, 1914 marat aksaruw walpun jiljjattawayi. Ukhamajja, Supayampiru sajjranakapampirojj niyaw Diosajj tukjani. Ukat aka Oraqjja mä paraisoruw tukuyjjani. (Apocalipsis 12:12 ukat 21:3, 4 liytʼäta.)\n¿Kunsa Bibliajj angelanakat yatichi?\nBibliajja angelanakatsa demonionakatsa cheqwa parli. ¿Angelanakasa demonionakasa cheqapunit utjasipki? ¿Jupanakajj yanaptʼistaspati jan ukajj jan waltʼayapjjestaspacha?\nNAYRÏR PAGINAN PʼEQEÑCHÄWIPA ¿Jaqenakat aka Oraqe tukjapjjani?\nIsrael markar Diosajj churkän uka Leyejj ¿juicionak toqet kamsänsa?\nSARNAQÄWI Diosar serviñajj wali askïnwa\nSiríaco arut qellqatanaka ¿kuna arunakarus Bibliajj jaqokipasiñ qalltpachäna?\nText Aka archivonakanwa qellqatanak apaqasma YATIYAÑATAKI Septiembre 2014 | ¿Jaqenakat aka Oraqe tukjapjjani?\nSeptiembre 2014 | ¿Jaqenakat aka Oraqe tukjapjjani?\nYATIYAÑATAKI Septiembre 2014 | ¿Jaqenakat aka Oraqe tukjapjjani?\n¿Kunjamsa angelanakajj yanaptʼapjjestaspa?


Bible in one year - Aymara Bible 1997 - May 24\n1. [1-2] Jakenacasti uqham reyin, Absalón yokapat wali jachatap ist'asinsti, Joab chachan ucaruw sarapjjäna, sapjjaraquïnwa. Uqhamaw uca urojj nuwasïwin atipjañajj llaquisiñ ururu cutiquipstawayäna.\n3. Soldadonacas janiquiraquiw marcaru mantañjja munapcänti, ucatsti wali ajjsart'asaquiraquiw mantapjjäna, guerran nuwasiñatsa jaltanipcaspa uqhama.\n4. Uccañcamasti reyejj ajanupa imt'asajj, jach'at arnakasïna: “¡Absalón wawajja! ¡Absalón wawajja, nayan wawajja!” sasaw jachäna.\n5. Joab chachasti palacioruw sarawayäna, ucatsti saraquïnwa reyirojja: “Juma, jach'a reyejj, nanaca sirvirimarojj p'enkachapjjestawa, uca sirvirinacamasti juma jach'a reyina, uqhamaraqui wawanacaman jacañapwa khespiyapjjejja, uqhamaraqui phuchanacamarusa, warminacaparusa.\n6. Juma jach'a reyisti jichhürojj uñacht'ayaractawa, nanaca jach'a jilïri oficialanacamajj janiw jumataquejj cunäpctsa; jumasti qhitinacatejj uñisipctam ucanacarusti munaractawa, qhitinacatejj munapctam ucanacarusti uñisiractawa. Jichhüruw nayajj amuyta, juma jach'a reyitaquejj Absalonan jacascañapaw asquïspajja, take nanacajj jiwaratäpquirista ucasa.\n7. Jichhasti juma, jach'a reyejj, mistum ucatsti juma quipca arunacamampi ch'amañcht'anim arquirinacamarojja, nayasti Tatitun sutipjjaruw juramentompi arstjja, jichhärmasti janiw mayni jumar arjjatirejj utjcaniti. Ucasti juma jach'a reyitaquejj sinti jan walipunïniwa, ucasti janiraquiw wayna cancañamatpach jichhacamajj lurasirïcänti” sasa.\n8. Uqhamasti reyejj sartasinjja, marca puncuruw kont'asiraquïna. Cunapachatejj take jakenacaru yatiyatäjjana ucapachasti takeniw aruntirejj uñstanipjjäna.\n9. Israelita jakenacasti takeniw utanacaparu jaltjjapjjatayna. Take Israel marcansti, jakenacajj ch'ajjwapjjaraquïnwa, sapjjaraquïnwa: “David reyiw uñisirinacasan apnakatäñatjja khespiyistu; uca uñisirinacasti filisteo jakenacänwa, ucampisa Absalón wawapa laycuw marcat jaltjjänjja.\n10. Jichhasti Absalonajj, cawquïrirutejj jiwasajj reyit utt'ayasiyätan ucajj, guerran jiwaraqui. ¿Cunsa jichhajj suyañäni, rey Davidaru cuttayaniñataquejja?” sasaw parlasipjjäna.\n11. Aca parlasïwisti take Israel marcpachanwa ist'asiraquïna, rey Davidan utapcamaraquiw puritaynajja. Ucat jupajj Sadoc, uqhamaraqui Abiatar uca sacerdotenacaruw mä ewjja apayäna, aqham sasa: “Jumanacajj Judá marcanquir jach'a jilïri jakenacampi parlapjjam, cunatsa jan jichhacama nayaru palaciojjar cuttayanjjapjjetu.\n12. Janiw cunas utjcaraquiti uqhamaqui kheparapjjañapataquejja, nayaru palaciojjaru cuttayjjañapataqui, jupanacasti nayanjja jilanacajjaraquiwa, pachpa tribut jutirïpjjaractwa” sasa.\n13. Ucjjarusti sascaquïnwa Amasaru sapjjañapataqui: “Juma pachpaw wilajjat wilanïtajja, jichhat ucsarojj jumaw ejercitojjan jach'a jilïripäyätajja, Joab lanti. Janitejj aca arsutajj phokhäma ucapachasti Tatitojj nayaru mutuyitpan wali jan sintt'asiñampi” sasa.\n14. Uqhamaw Judá marcanquir jakenacarojj amuyt'ayäna, take jupanacajj mä sapa jakequïcaspasa uqhamaw mayaqui Davidarojj palacioparu uqhamaraqui jilïrinacaparusa cuttayanjjapjjäna.\n15. Uqhamasti reyejj cuttanjjänwa, Jordán jawira chekaruw puriniraquïna. Judá oraken utjirinacasti Gilgal sisqui uca chekaruw sarapjjaraquïna reyir catokeri, uqhamaraqui Jordán jawira maqhataniñsa yanapt'añataqui.\n16. Uqhamaraqui Simei sata, cawquïritejj Gera sat jaken yokapäcaraquïna, Benjamín tribunquiri, Bahurim sisqui uca chekanquiriraqui, uca jakesti janc'aquiraquiw Judá orakenquir jakenacampi sarakanïna rey Davidar catokañataqui.\n17. Jupampi chicasti, Benjamín tributjja waranka jakenacaw sarapjjaraquïna. Uqhamaraqui Siba sat jakesa, cawquïritejj Saúl reyin familiapan uywatapäcaraquïna ucasa tunca pheskani yokanacapampi, pä tunca esclavonacapampi cunaraquiw Jordán jawira chekarojj purintanïna, janïra reyejj purinquipana.\n18. Ucatsti jupajj jawira maqhataraquïna, uqhamat reyiru yanapt'añataqui Jordán jawira maqhataniñanjja, uqhamat rey nayrakatanjja mä suma uñjatäñataqui. Cunapachatejj reyejj Jordán jawira jac'aru purinïna ucapachasti Simei chachajj reyin nayrakataparuw alt'asïna,\n19. ucat saraquïna: —Jach'a rey, nayajj achict'assmawa, janiquiy juchanacajj-jja amtasimti, janiraqui cuntejj naya sirvirimajj juma contra jan wal lurcta ucsa, cunürutejj jumajj Jerusalenat mistcayät ucapachajja. Nayataquejj janiquiy colerasiñamjja,\n20. imamti, nayasti juchajj uñt'astwa. Take israelitanacat sipansa, jichhürojj nayajj nayrakatwa mistunta juma jach'a reyiru catukañataqui —sasa.\n21. Ucatwa Abisai sat jakejja, cawquïritejj Sarvia sisqui ucan yokapäcaraquïna ucajj saraqui: —¿Janit Simei jaken jiwañapajj waquisquejja? Jupajj Tatitun ajllisit reyirojjay ñankhachchïnjja —sasa.\n22. Ucampisa Davidajj saraquïnwa: —Sarvia jaken yokapa, acajj janiw jumanacan lurañanacamäquiti. ¿Cunatsa jumanacajj naya contra amtapjjta? Jichhajj nayajj Israel marcan reyipätwa, janiraquiw qhitis Israel marcanjja jichhürojj jiwcaniti —sasa.\n23. Ucjjarusti Simei jakerojj juramentompiw saraquïna: —Janiw jiwcätati —sasa.\n24. Uqhamaraqui Mefi-boset sat jakes, cawquïritejj Saúl reyin wawapäcaraquïna ucasa, reyir catokeriw mistuniraquïna. Cunürutejj reyejj mistcatayna, cunüruraquitejj c'umara jan cuna camacht'ata cuttancäna uca urcamasti janiw cayunacjja jarekascataynati, janiraquiw sunqhanacapsa mururascataynati, ni isinacapsa t'ajjsuscaraquitaynati.\n25. Cunapachatejj Jerusalén marcaru purinïna reyir catokañataqui, ucapachasti reyejj juparojj saraquïnwa: —Mefi-boset, ¿cunatsa jumajj jan nayampi chica sarjjayätajja? —sasa.\n26. Mefi-bosetasti saraquïnwa: —Jach'a rey, uywatajjaw nayaru sallkjitu. Cunjämatejj nayajj cojötjja, ucatsti mä asno waquicht'arapita, ucar lat'jjatasin reyimpi chica sarjjañajjataqui sasaw sista.\n27. Ucampisa jupajj jach'a rey nayrakatanwa c'ari arunaca yatiyitu. Ucampisa jach'a reyejj mä Diosan angelapäcaspasa uqhamawa, jupasti cunatejj chekapäqui uqhamaruw take cunsa luraraquinejja.\n28. Awquejjan take familianacapas juma jach'a rey nayrakatanjja jiwarayatäñapäcchïnsa, aca uywatamasti juman mesamat mank'asiñapataqui jawsataraquïnwa. Jichhasti, ¿cunat juc'ampraqui jach'a reyitsti mayiraquirista? —sasaw Mefi-boset jakejj säna.\n29. Reyisti saraquïnwa: —Janiw jichhajj cuna parlañas utjcjjeti. Niya saractwa jumampi Sibampisti orakenaca jaljasjjapjjañamataqui —sasa.\n30. Ucampisa Mefi-bosetajj saraquïnwa: —Jupa sapaqui take uca orakenacampejj kheparjjpan. Jupaqui uca orakenacjja catusjjpan, reyin suma c'umara palacior cuttanjjatapaw juc'ampi suma asquejja —sasa.\n31. Barzilai jakesti, qhititejj Galaad tokenquirïcän ucasti Rogelim sisqui uca chekaruw sarakaniraquitayna, reyir yanapt'añataqui Jordán jawir maqhatañcama, uca chekat jupatjja sarakawayjjañataquiraqui.\n32. Uca jakesti sinti chuymanëjjataynawa, quimsakallko tunca maraniraqui, cunapachatejj reyejj Mahanaim chekanccäna ucapachasti reyirojj take cunwa churaraquitayna, wali kamirïtap laycu.\n33. Reyisti Barzilai jakerojj sänwa: —Nayampi chica Jerusalén marcaru sarjjañäni, ucanwa nayajj jumarojj uñjäma —sasa.\n34. Ucampisa Barzilai jakejj saraquïnwa: —Nayan Jerusalén marcaru jach'a reyimpi chica sarjjañajjataquejja, janiw walja maranacataquïcaspati.\n35. Nayajj quimsakallko tunca maranëjjtwa, mank'as nayataquejj janiquiraquiw sumäcjjeti, ni umasa, jayuc'arati jan ucajj ch'aphakacha ucsa janiw yatcjjaractti, k'ochurinacan k'ochutanacapsa janiw sum ist'cjjaractti. ¿Cunaruraqui mä llaqui, reyitaqui ucar sarästi?\n36. Nayajj reyirojj aca Jordán jawira maqhatañapcamaquiw compañt'äjja, ¿ucatti reyejj uca jach'a cancaña nayar churañ munitani?\n37. Nayajj antesas reyirojj achict'asiristwa, marcajjar cuttayjjetpan ucan nayajj jiwjjañajjataqui, ucat awquinacajjan sepulturaparu imatäjjañajjataqui. Ucampisa jach'a reyitaquejj acan mayni sirviripajj utji, ucasti Quimam yokajjawa. Jupa sarpan jach'a reyimpejja, jach'a reyisti juparojj uñjaracpan cunjämarutejj munqui uqhamarjama —sasa.\n38. Reyisti saraquïnwa: —Quimam waynajj nayampi chica sarpan; juparojj cunjämarutejj jumajj muncäta uqhamaruw uñjaraquï. Take cuntejj mayquitäta ucsa churaraquïmawa —sasa.\n39. Take jakenacaraquiw Jordán jawirjja maqhatanjjapjjäna. Cunapachatejj reyejj maqhatanjjaraquïn ucapachajja Barzilai jakerojj jamp'att'asaw qhitanucjjäna. Uqhamasti Barzilai jakejj cawqhantejj jacascän uca chekaruw cuttawayjjäna.\n40. Reyisti Gilgal sisqui uca chekaruw sarjjaraquïna, Quimam jaken compañt'ata, uqhamaraqui take Judá token utjiri jakenacan compañt'ata, Israel jakenacatsti chicatpacharaquiw reyirojj compañapjjäna.\n41. Ucatsti take israelita jakenacaraquiw reyir uñjirejj sarapjjäna; sapjjaraquïnwa: —¿Cunatsa Judá orakenquiri jilanacajjaqui reyjja catuntasjjapjjanejja, uqhamaraqui reyirusa, familiaparusa jupanacaqui compañapjjaraquinejja, uca pachparaqui ejercitoparusa jupanacaquiraqui Jordán jawirsa maqhatayanipjjanejja? —sasa.\n42. Judá orakenquir jakenacasti israelitanacarojj sapjjaraquïnwa: —Reyejj nanacan jac'a familiajjawa. Ucampisa janiw jumanacanjja cunat colerasiñanacamas utjquiti. ¿Nanacasti reyin mank'ayatäpjjti jan ucajj cuncha nanacataqui catuntasipjjtjja? —sasa.\n43. Israelitanacasti ucjjarojj sapjjaraquïnwa: —Nanacajj jumanacat sipansa reyjjarojj tunca cuti derechonïpjjtwa. Uqhamarusa, nanacajj tribunacjamajja, jumanacan jilïri jilamjamäpjjtwa. Uqhamasti, ¿cunatsa nanacarojj jisc'achapjjesta? ¿Janit nanacasti nayrakata mayipctsti reyin cuttanjjañapataquisti? Ucampis Judá orakenquirinacajj juc'ampi jach'atwa arsusisipcaquïna, israelitanacat sipansa.\n1. Benjamín tribun mayni khoru jakew utjäna, ucasti Seba satänwa, Bicri sisqui uca jaken yokapa, jupasti Gilgal marcanwa jicjjatasiraquïna. Aca Seba jakesti jakenacaruw amtayäna rey contra sayt'asipjjañapataqui, saraquïnwa: “Jiwasajj janiw Isaí jaken David yokapampejja cuna lurañasas utjquiti. ¡Take israelita jakenaca, utanacamaru cuttjjapjjam!” sasa.\n2. Take israelita jakenacasti Davidarojj apanucuwayjjapjjänwa, Seba sisqui uca jaker arcjjañataqui, uca jakesti Bicri sisqui ucan yokapänwa. Ucampisa Judá orakenquirinacajja, Jordán jawirat kalltasina, Jerusalencamajja, reyimpipuniw sayt'asipjjaraquïna.\n3. Cunapachatejj Davidajj palacioparu, Jerusalén marcat cuttanjjän ucapachasti, cawquïri tunca uñt'atanacaparutejj palacio uñjapjjañapataqui jaytawaycataynasa ucanacwa irptasjjäna, ucatsti mä utaruw irpantayjjaraquïna, wali suma guardiataraqui. Ucanwa jupanacarojj uñjayascäna, ucampisa janiraquiw maynirusa warmiscänti. Uqhamaw jupanacajj ucan jacapjjäna, jist'antata, ijma warminacjamaraquiw jacapjjäna jiwaña urunacapcama.\n4. Ucatsti reyejj Amasa jakeruw saraquïna: —Judá orakenquir jakenacaru jawsayam, acat quimsa ururu jupanacampi uñstaniraquim —sasa.\n5. Amasa jakesti sararaquïnwa jakenac tantacht'añataqui, ucampisa kawkha urutejj juparu churatäcänjja ucat juc'ampiwa khepararaquitayna.\n6. Ucatwa Davidajj Abisai jakeru saraquïna: —Seba jakejj Absalonat sipansa juc'ampi jan walinacwa luristani. Uqhamasti jumajj jichhajj soldadonacajjan jilïripäyätawa, ucatsti arctam, inampisa jupajj mä jach'a perkanacampi muyuntayata marcanacaru imantasjjaspa, ucat jiwasajj jan catuñ puedcjjsnati —sasa.\n7. Joab chachan jakenacapasti, cereteonaca, peleteonaca, qhitinacatejj reyin palaciopan guardia lurapjjerïcän ucanacasa, Jerusalén marcan juc'ampi suma soldadonacäcän ucanacasti Abisai jakempi chicaw Jerusalenatjja mistuwayapjjäna, Seba jakeru arctasa.\n8. Cunapachatejj Gabaón jac'anquiri jach'a karka jac'ancapcän, ucqharuw Amasa jakejj jupanacaru jicjjatäna. Joab jakesti guerra isipampi ist'atänwa, mä cinturonampi wac'antata, cinturaparusti mä espada warct'ataraqui, uca espadasti imañapatjja jasaqui apsuñaquïnwa aynach tokeru jiyt'asa.\n9. Joab jakesti Amasarojj cupi amparapampiw sunqhapata waythapïna jamp'att'añataqui, ucat aqham sasaw jisct'araquïna: —¿Cunjamäsctas jilata, waliquïsctati? —sasa.\n10. Amasasti janiw amuyascänti Joab jakejj espada ayt'atätapa. Acatjamat Joab jakejj uca espadampejj Amasarojj puracapat chhokhunti, take jiphillanacapasti orakeruw warstaniraquïna. Jan Joab jaken jawk'atatcataquiw jupajj jiwawayjjäna. Ucat Joab jakejj Abisai jilapampejj Bicri jaken yokapa Sebarojj arctasipcaquïnwa.\n11. Ucatsti Joab jaken soldadonacapat mayniw Amasa jaken jiwat janchipa jac'aru sayt'asi, ucat saraquïna —Qhititejj Joab chachampïqui, uqhamaraqui David chachampïqui ucasti Joab jakeru arcpan —sasa.\n12. Ucampisa Amasa jakejj uca chica thaquin ucsaru acsaru korumnakascaquïnwa, pachpa wilaparu korumsusa, uca soldadosti take jakenaca uqham uñjasa sayt'apjjatapatsti, Amasa jakerojj thaqui thiyaruw jitt'ayjjäna, mä capampiw janjjataraquïna, jupasti amuyaraquïnwa take qhitinacatejj purinipcän ucanacasti uca jac'aruquiw sayarjjapjjaraquïna.\n13. Thaquit maysaru jittayjjatatsti, take Joab chacharu arquirinacajja janiw uca chekaru sayt'apcänti, jan ucasti Seba jakerojj arctasipcaquïnwa.\n14. Seba jakesti take israelita tribunacwa pasawayaraquitayna, Abel-bet-maaca sisqui ucacama, take Bicri jaken wawanacapasti tantacht'asisinjja jupan khepapwa marcaru mantawayjjapjjäna.\n15. Cunapachatejj Joab chachan jakenacapajj Abel-bet-maaca chekaru purinipjjän ucapachasti, jupanacajj uca marca perka jac'arojj mä perka sartayapjjaraquïna, marcaru nuwantañataqui. Ucatsti takpachaniw uca marca perkjja liwisiyañataqui allintapjjäna.\n16. Uqhamaraqui acatjamat mä ch'iqhi yatiñan warmejj art'asinïna perka patata: —¡Ist'apjjeta, ist'apjjeta, Joab chacharojj naya toket sapjjam, juc'ampi aca perkaru jac'achasinpan, nayasti jupampiw parlañ munta! —sasa.\n17. Cunapachatejj Joab chachajj perkaru jac'achasïna ucapachasti warmejj jisct'änwa: —¿Jumätati Joab satajja? —Jïsa, nayätwa —sasaw Joab chachajj saraquïna. Warmisti saraquïnwa: —Aca uywataman arunacap ist'am —sasaw warmejj saraquïna. —Ist'ämawa —sasaw Joab chachajj saraquïna.\n18. Ucat jupajj aqham sasaw säna: —Nayrapachajj satänwa: ‘Qhititejj mä cunsa yatiñ munqui ucajja Abel marcaru jisct'pan’ sasa, uqhamatwa take cunasa asquichasiraquirïna.\n19. Nanacan marcajjajj janiw nuwasiñ munirïquiti, uqhamarus Israel orakenjja chekaparaquiwa. ¡Mä jach'a marcaraquiwa! Ucampisa jumajj t'unjañwa munasctajja. ¿Cunatsa jumajj t'unjañ munta cunatejj Tatituncqui ucjja? —sasa.\n20. Joab chachasti saraquïnwa: —¡Janiw uc nanacajj amtapcti! Nayan amtañajjajj janiw aca marca t'unjasin apanucuñäquiti,\n21. janiw ucataquiti, jan ucasti Efraín kollunacan mayni jakew sarti Seba sat sutini, jupasti rey David contraw sayt'asi. Jichhajj jupa saparuqui catuyapjjeta, ucat nayajj aca marcat sarjjäwa —sasaw Joab chachajj saraquïna. —P'ekep nanacajj perkatpach liwt'anjjapjjäma —sasaraquiw warmejj Joab chacharojj säna.\n22. Ucatsti ucspachaw warmejj jalasin takpacha marcanquir jakenacarojj amtayäna Seba jaken p'ekepa apakañataqui, ucat uca Seba jaken p'ekepa apakasinjja, Joab chacharuw perka patatpach liwt'anjjapjjäna uca p'ekjja. Ucat Joab chachajj trompeta phust'ayaraquïna, marcat jithekjjañataqui. Ucapachaw marcajj jithektawayjjapjjäna, sapa maynis utaparcamaw sarjjapjjäna, Joab chachasti Jerusalén marcaruw cuttaniraquïna reyimpi parlañataqui.\n23. Joab chachaw Israel marcan ejercitopan jach'a jilïriparaquïnjja, Joiada jaken yokapa Benaía sata jakesti uñjirinacan jilïriparaquïnwa, uca uñjirinacasti cereteonaca, peleteonaca ucanacaraquïnwa.\n24. Adoram jakesti, take ch'ama lurañanaca phokhayirit uscutaraquïnwa, reyin secretariopasti Ahilud jaken yokapa Josafat sata jakeraquïnwa.\n25. Seva sat jakesti take cunanacatejj lurascän ucanaca kellkeriraquïnwa, Sadoc uqhamaraqui Abiatar sat jakenacasti sacerdotenacäpjjaraquïnwa.\n26. Jair marcanquiri, Ira sat jakesti Davidan sacerdoteparaquiquïnwa.\n1. Diosay, nanacat qhuyapayasipjjeta, nayranacamampiy uñtanipjjeta:\n2. orakenquirinacajj thaquim uñt'apjjpan, take marcanacasti munañamampi, khespiyäwimamp uñt'apjjaracpan.\n3. Diosay, marcanacajj jumar yupaychapjjpan, ¡takpach marcanac jumarojj jach'añchapjjpan!\n4. Marcanacajj cusisiñat k'ochupjjpan, asqui cancañamp acapachar apnakatam laycu. Chekaparuw takpach marcanac saraytajja.\n5. Diosay, marcanacajj jumar yupaychapjjpan, ¡takpach marcanac jumarojj jach'añchapjjpan!\n6. Orakejj achunacap churi, Tatit Diosasaw asquinac churistu.\n7. ¡Diosajj asquinacap churistpan! Acapachanquirinacasti jupar jach'añchapjjpan.\n33. Jakenacajja suertenacwa apsuyasipjje, ucampis Tatituw phokhayi munañaparjama cunjamäñapataquisa.\n1. Wali asquiwa kholu t'ant'a samarañan jacasin mank'asiscañajja, walja fiestanacan nuwasis jacañat sipansa.\n1. Jesusasti Olivos sat kolluruw sarawayjjaraquïna.\n2. Khepürusti wali albat temploru cutt'anïna. Puripansti take jakenacaw jupar jac'achasipjjäna, Jesusasti kont'asisinwa yatichañ kalltäna.\n3. Uqhamäquïpansti ley yatichirinacampi fariseonacampejj irpanipjjänwa mä warmiru, wachoka juch lurasquir catjasina. Uca warmirusti jupanaca taypiruw sayt'ayapjjaraquïna.\n4. Ucatsti Jesusarojj sapjjänwa: —Yatichiri, aca warmirojj wachoka jucha lurquirwa catjapjjta.\n5. Moisesan leyipanjja yatichapjjetuw aca casta warminacaru kalampi c'upjas jiwayaña. ¿Jumajj camstasa? —sasa.\n6. Jupanacajj acjja sapjjänwa Jesusar yant'añataqui, ucat jupar juchañchañataqui. Jesusasti ucapachajj orakeru alt'asin luc'anampi kellkañwa kalltäna.\n7. Jisqhisipcaquïnwa, ucatwa Jesusajj jupanacar uñcatasinjja säna: —Jumanacat cawquïritejj jan juchanïqui ucajja, aca warmirojj kalampi jakt'añjja kalltascacpan —sasa.\n8. Wasitampi alt'asina oraker kellkascaquïnwa.\n9. Jupanacasti uc ist'asinjja, maynit maynit sarjjapjjäna, nayrakatasti sarjjapjjänwa jilïri jakenaca. Takeni sarjjapjjepansti Jesusajj sapaquiw uca warmimpi kheparjjäna.\n10. Ucatsti Jesusajj sayt'asisinjja janiw qhitirus uñtcjjänti, jan ucasti uca warmi saparuquiwa uñjäna. Ucatsti saraquïnwa: —Warmi, ¿cawquinquis juchañchirinacamajja? ¿Janit qhitis juchañchctam? —sasa.\n11. Warmisti saraquïnwa: —Janiw qhitis, Tata —sasa. Jesusasti ucjjarojj saraquïnwa: —Uqhamasti janiw nayas juchañchcaracsmati; jichhajj sarjjam, janiraqui juc'amp juch lurcjjamti —sasa.]\n12. Jesusajj wasitampiw jakenacaru parläna: —Nayätwa acapach khanajja. Qhititejj nayaru arquitani ucajja, jacañ khananïniwa, janiraquiw mayampis ch'amacan sarnakcjjaniti —sasa.\n13. Fariseonacajj juparojj sapjjaraquïnwa: —Juma pachpatacwa parlasctajja, uca arsutamajj janiw asquïquiti —sasa.\n14. Ucjjarojj Jesusajj saraquïnwa: —Cuntejj arsctjja ucajj wali asquiwa, naya pachpatsay parlascä, arsutajjajj chekawa. Nayajj yattwa cawquit jutatajjsa, cawquïrutï sarcä ucsa; ucampis jumanacajj janiw yatipctati cawquit jutatajjsa ni cawquïrutï sarcä ucsa.\n15. Jumanacajj juchañchapjjtawa acapachan leyinacaparjama. Nayajj janiw qhitirus juchañchcti,\n16. ucampis nayatejj juchañchirista ucajja chekapäspawa. Janiw naya sapaqui juchañchcti jan ucasti qhitanquitu uca Awquejjampiw juchañchapjjta uca laycu.\n17. Jumanacan leyinacamanjja aqham kellkatawa: ‘Pani testigotejj mayac arsupjje ucajja chekawa,’\n18. uqhamajja naya pachpawa nayatac mä testigötjja, qhitanquitu uca Awquejjajj maynïri testigoraquiwa —sasa.\n19. Ucatsti jisct'apjjaraquïnwa: —¿Cawquinquis Awquimajja? —sasa. Jesusasti ucjjarojj sänwa: —Jumanacajj janiw nayar uñt'apquistati, ni Awquejjarusa. Nayarutejj uñt'apjjetasmajja, Awquejjarojj uñt'apjjaraquismawa —sasa.\n20. Jesusajj acanac arsünwa templon yatichcasina, ofrenda cajanacajj uscutäcäna ucawjana. Ucampis janiw qhitis preso catuntañ ch'amanïpcänti horasapajj janïra purinitap laycu.\n21. Jesusajj wasitampiw jupanacaru saraquïna: —Nayajj sarjjäwa, jumanacasti thakapjjaraquitätawa, ucampis jumanacajj juchanacamanwa jiwarapjjätajja. Cawquïrutejj nayajj sarcäjja ucarojj jumanacajj janiw jutapcasmati —sasa.\n22. Ucjjarusti judionacajj sapjjaraquïnwa: —¿Jiwayaspachäniti ucatti sispacha: ‘Cawquïrutejj sarcä ucarojj jumanacajj janiw jutapcasmati,’ sasajja?\n23. Jesusajj ucjjarojj saraquïnwa: —Jumanacajj acapachanquirïpjjtawa, ucampis nayajj alajjpachanquirïtwa, jumanacajj aca orakenquirïpjjtawa, ucampis nayajj janiw aca orakenquirïcti.\n24. Ucatpï sapjjsmajja: ‘Juchanacaman jiwarapjjäta’ sasajja. Jumanacatejj jan iyawsapquitäta nayajj qhitïcti ucjja, juchanacamanwa jiwarapjjäta —sasa.\n25. Ucatwa jisct'apjjäna: —Uqhamajj, ¿qhitïtas jumajja? —sasa. Jesusasti jupanacarojj saraquïnwa: —Niya sapjjsmawa nayratpacha.\n26. Walja yakha sañanacajjaw utjasquitu, uqhamarac jumanacar juchañchañajjasa, ucampis qhititejj qhitanquitu ucajj chekac arsusquejja, nayajj cuntejj sisctjja acapacharu ucjja jupat ist'tjja —sasa.\n27. Ucampis jupanacajj janiw amuyapcänti Awquit parlatapjja.


Global Voices Aymarata » Argentina: Buenos Aires jach’a markan sinti jallun purintatapax 35 jiwatw utjayawayi · Global Voices Aymarata » Print\nJaqukipäw uñt'ayata/apkatata 4 qasäwi phaxsi 2013 6:01 GMT 1\t · Qillqiri Laura Schneider Jaqukipiri Victoria Tinta Quispe\nCategoria-naka: Latin America, Argentina, Citizen Media, Desastres\n2 uru aka qasäwi phaxsit aka 2013 maranx Buenos Aires markan provinciapax jallun purintäwipatx jan walt'ayataw qhantatiwayi, jichhakamax 35 jiwataw  utjxi.\nBlog EA2CPG  ukax pachatuqit uñt'ayi  ukax Día del Veterano ukat Caídos en la Guerra de Malvinas ukanakar amtkas samarañ urumpiw (feriado)  chikachasiwayi:\nBlog Popckorn,  Buenos Aires markan jallun jan walt'ayat zonakxatwa jamuqanak  uñt'ayi. Ukjxarusti informeya  apnaqirix uka jan walt'äwinakat aka video uñt'ayi:\nAka qillqaw “#Temporal:Relatos de la Catástrofe”  jall ukham sutinchat qillqatanxa, Revista Anfibia , jamuqanakaw uñt'ayasi:\nAkaw nayraqat umamp jan walt'ayataxa .\nCátedra Libre del Agua facebook pajinanx  Buenos Aires jach'a markan utt'asiwipat jichhakamax kuna jan walt'äwinakas utji ukxatw amuyt'i :\nCristina Fernández de Kirchner  Buenos Aires uksan jilïr irpiripax juchancharakiwa. Agencia nacional de noticias Telam  ukax Ministro de Planificación Federal, Julio De Vido jupan arsuwinakapw  uñt'ayi:\nMaysatxa, Comunas 24.com  uñt'ayarakiwa, Mauricio Macri , akham qillqt'i :\nLaura Yabrun (@LambreLau ) qillqt'iwa:\n@lambrelau:  jan qhiparstañatakix CFK [Cristina Fernández de Kirchner] ukat Macri #inundaciones  #dondeestaCFK  #Macri  jupanakax amparanakap jariqasipxi.\nPeriodismo ciudadano Letra Compartida  ukat Infobae  uka sitionakanx walja jamuqanak uñt'ayi.\nURL to article: https://aym.globalvoices.org/2013/04/5754\n 35 jiwataw: http://internacional.elpais.com/internacional/2013/04/03/actualidad/1365003417_644718.html\n samarañ urumpiw (feriado): http://www.mininterior.gov.ar/asuntos_politicos_y_alectorales/dinap/feriados.php?idName=asuntos&idNameSubMenu=DiNAP&idNameSubMenuDer=DirNAPFeriados#feriados/feriados2013.php\n #Temporal:Relatos de la Catástrofe”: http://www.revistaanfibia.com/blog/temporal-relatos-de-la-catastrofe/\n Revista Anfibia: http://www.revistaanfibia.com/\n nayraqat umamp jan walt'ayataxa: http://serdebuenosayres.blogspot.com.ar/2013/01/las-inundaciones-en-buenos-aires.html\n arsuwinakapw : http://www.telam.com.ar/notas/201304/12335-de-vido-otra-vez-la-imprevision-del-gobierno-de-la-ciudad-nos-lleva-a-lamentar-victimas.html\n Comunas 24.com: http://www.comunas24.com.ar/\n akham qillqt'i: http://www.comunas24.com.ar/2476


1 Crónicas 26 - Holy Bible [Aymara Bible 1997] - (1Cró 26)\nPuncu uñjapjjañapataqui lurañanacapjja laquinokasipjjänwa, ucatsti aqhamaw wact'ayatäpjjäna: coreitanacatjja, Coré chachan Meselemías yokapa, jupasti Ebiasaf ucan wawapänwa.\nMeselemías chachan wawanacapajj acanacänwa: Zacarías, jupasti jilïrïnwa; Jediael, jupasti payïrïnwa; Zebadías, jupasti quimsïrïnwa; Jatniel, jupasti pusïrïnwa;\nElam, jupasti pheskhërïnwa; Johanán, jupasti sojjtïrïnwa, uqhamarac Elioenai, jupasti pakallkörïnwa.\nObed-edom chachan wawanacapasti acanacänwa: Semaías, jupasti jilïrïnwa; Jozabad, jupasti payïrïnwa; Joa, jupasti quimsïrïnwa; Sacar, jupasti pusïrïnwa; Natanael, jupasti pheskhërïnwa;\nAmiel, jupasti sojjtïrïnwa; Isacar, jupasti pakallkörïnwa; uqhamarac Peultai, jupasti quimsakallkürïnwa. Diosajj Obed-edom chacharojj walja wawanacampiw bendicïna.\nObed-edom chachan Semaías yokapasti pä yokanïnwa, jupanacasti familianacarojj jilïrita sarayiripjjänwa, jupanacajj wali amtañani, ch'amañchata chachanacäpjjänwa uca laycu.\nSemaías chachan wawanacapasti acanacänwa: Otni, Rafael, Obed, Elzabad, Eliú, Samaquías ucanaca, jupanacasti wali ch'amañchata chachanacäpjjänwa.\nTake acanacasti Obed-edom chachat jutir wawanacapänwa, ucatsti jupanacajj wawanacampi, uqhamarac jilanacapampejja wali amtañani ch'amani chachanacäpjjänwa, jupanacasti uñacht'ayapjjänwa sirviñana. Takpachanejja Obed-edom chachat jutir wawanacapajja sojjta tunca payanïpjjänwa.\nMeselemías chachan wawanacapajja, uqhamarac jilanacapampejja, tunca quimsakallkonïpjjänwa, take jupanacasti wali ch'amani jakenacäpjjänwa.\nMerari chachat jutir wawanacapat Hosa chachan yokanacapajja acanacänwa: Simri, jupasti jilïrïnwa, janis jupajj jilïri wawäcchïna ucasa, ucampis awquipajj jilïritwa uchäna;\nHilcías ucasti payïrïnwa; Tebalías ucasti quimsïrïnwa; Zacarías ucasti pusïrïnwa. Hosa chachan wawanacapasa, jilanacapasa takpachanejja tunca quimsanïpjjänwa.\nAcaraquïnwa puncu uñjirinacan luräwinacapajja. Jupanacarusa, uqhamarac jilïrinacarusa, masinacaparusa wact'änwa templona sirviñanacapa.\nJupanacajj suertetwa wact'ayasipjjäna sapa familia mä puncutaqui, uca sorteo urusti mantapjjänwa jilïrinacasa, uqhamarac sullcanacasa.\nSelemías chacharusti suertetjja wact'änwa inti jalsu puncu uñjaña, Zacarías ch'iqhi ewjjt'iri yokaparusti wact'änwa amsta toke puncu uñjañaraqui.\nObed-edom chacharusti wact'änwa, aynacha toke puncu uñjaña, ucatsti wawanacaparojj wact'araquïnwa templona imaña utanaca uñjañaraqui.\nHosa chacharusti wact'änwa inti jalanta tokenquir puncu uñjaña, Salequet sat puncu, ucasti amsta toker maqhataña thaquinquiwa. Uca sirviñanacanjja aqhamwa lacjasipjjerïna:\nsapa uruwa inti jalanta tokenjja puncu uñjirinacajj utjapjjerïna sojjtani, amsta tokensti pusini, aynacha tokensti pusiniraqui, ucatsti paniniraqui sapa mayni imaña utanaca uñjiritaqui.\nInti jalsu tokenquir uta ankäjjanjja, pusinïpjjänwa thaqui sarañanjja, uta anka pachpansti paniniraqui.\nUqhamaw jaljatäpjjäna puncu uñjirinacan jilïrinacajja, Coré, uqhamarac Merari chachanacat jutir wawanacapajja.\nMayni levitanacasti lurañanïpjjänwa templonquir suma yänaca, kollan ofrendanaca imaña utanaca uñjapjjañapataqui.\nGersón, Jehiel chachanacat jutir wawanacapatjja, Laadán chachan wawanacapatsa,\nJehiel chachan wawanacapasa, Zetam, uqhamarac Joel jilanacapatjja jupanacaw churatäpjjäna templona suma yänaca uñjapjjañapataqui.\nUcjjarusti Amram, Izhar, Hebrón, Uziel uca chachanacat jutir wawanacapatjja,\nSebuel chachaw jilïrita utt'ayätänjja, jupasti Gersón, uqhamarac Moisés chachanacat jutir wawänwa.\nJupan familianacapatjja Eliezer chacha toketjja, Rehabías chachänwa, jupasti Eliezer chachan yokapänwa; Jesahías chacha, jupasti Rehabías yokapänwa; Joram chacha, jupasti Jesahías chachan yokapänwa; Zicri chachasti Joram chachan yokapänwa; uqhamarac Selomit chachasti Zicri chachan yokaparaquïnwa.\nSelomit chachasti jilanacapampejja Davidan kollan yänacapa take imañ utanaca uñjapjjäna, familiata jilïrinaca, batallones ucanacan jilïrinaca, uqhamarac compañías ucanacan jilïrinacasa, ucatsti ejerciton jilïrinacapasa Tatitur loktatäpjjänwa.\nUca yänacasti guerranacan jicjjatatänwa, ucatsti jupanacajj templotaquiw uchapjjäna.\nUqhamaraquiw ucancäna Samuel uñjirin loktatanacapa, ucatsti Cis chachan Saúl yokapana, Ner chachan Abner yokapana, uqhamarac Sarvia chachan Joab yokapana. Take uca loktatanacajja sum uñjatänwa Selomit chachana, uqhamarac jilanacapampina.\nIzhar chachat jutir wawanacapata qhitinacatejj Israel marcata ankäjja tokena sarnakapjjäna jilïrinacjama, uqhamarac juezanacjama ucanacasti, Quenanías chachampi, wawanacapampïnwa.\nHebrón chachat jutir wawanacapata qhitinacatejj uñaquipirïpcäna Israel marcjja Jordán jawirata inti jalanta toketa, uqhamarac Tatitump take cun lurañanacatsa, reyir sirviñansa, acanacänwa: Hasabías chachampi, uqhamarac familianacapampejja waranka pakallk patacani wali ch'amani jakenacäpjjänwa.\nDavidajj pusi tunca mara reyicäna ucqhawa Hebrón chachat jutir wawanacapan familianacapajj kellkatäpcäna ucanacan uñjapjjäna. Ucatsti jupanac taypinjja jicjjatasïnwa wali ch'amani mä chacharu Jazer de Galaad sisqui uca chekana. Hebrón chachat jutir wawanacapan jilïripajja Jerías chacha.\nJupamp chica familianacapasti wali ch'amanïpjjänwa pä waranka pakallk patacanïpjjänwa familianacan jilïrinacajja. David reyisti jupanacarojj utt'ayänwa Rubén, Gad, uqhamarac Manasés chicata tribunacata uñjirïpjjañapataqui, cunanacatejj utjqui lurañataqui Diosana reyinsa take ucanacana.


2 Crónicas 20 - Holy Bible [Aymara Bible 1997] - (2Cró 20)\nUcat kheparusti moabitanacasa, amonitanacasa, meunitanacampi mayacht'asisinwa Josafat reyir nuwiri jutapjjäna.\nUcatsti mayninacawa Josafat reyir yatiyiri sarapjjäna: “¡Edom Mar Muerto sat kotäqui uca qhursa toketwa mä jach'a ejercitojj jumampi nuwasir juti! ¡Jupanacasti Hazezón-tamar ucancjjapjjewa!” sasa. (Hazezón-tamar ucasti En-gadi sañaracwa munaraqui).\nJosafat reyisti walwa ajjsarayasïna, ucatsti Tatitur maqhatjjawa amtasïna. Ucatjja ayunañataquiw take Judá orakpacharu yatiyäna,\nJudá orakenquir jakenacajja Tatitur yanapa mayiñataquiw tantachasïna. Judá orakena take marcanacapatwa jakenacajj purinipjjäna.\nJosafat reyisti Judá chekanquiri jakenacajj Jerusalenana tantachasipcäna uca taypiruwa sayt'asïna, Tatitun templopa machaka uta ankäjja nayrakatana,\nUcatsti art'änwa: “Nayra awquinacajjan Tatit Diosapa, ¡jumätawa alajjpachanquiri Diosajja, jumaraquiw take marcanacarus apnakasctajja! ¡Juman amparamanquiwa ch'amasa, munañanïñasa, janiw qhitis jumataquejj sayt'asiñapäquiti!\nNanacan Diosajja, jumawa Israel marcana nayrakatapata jakonuctajja aca oraken jaquir jakenacarojja, ucatsti juman munata Abrahaman wawanacaparuw wiñayataqui churtajja.\nUcana suma utt'asjjasinjja, mä templo lurayäna jumataqui, aqham sasa:\n‘Jiwasarutejj cuna jan walisa mä mutuyäwisa jutani mä guerrasa, ususa, mank'at t'akhesiñasa ucqhajja, aca templo nayrakatanwa tantachasipjjäjja, jumajj aca temploncatam laycu, nanacasti t'akhesitanacajjanwa yanapa mayipjjäma, jumasti ist'apjjetätawa, ucatsti khespiyapjjaraquitätawa’ sasa.\nJichhasti acajjaya amonitanacasa, moabitanacasa, uqhamarac Seir kollunquirinacasa, cunapachatï Egiptot israelitanacajj jutasipcäna ucqhajja janiw jumajj muncäyätati uca orakenacaru mantañanacapjja, jan ucasti jupanacatjja saraktapjjänwa, ucatsti janiw tucjapcänti.\nJichhasti ucata ñankha cutiyañataquiwa nuwir jutapjje orakemata apanucuñataqui, aca oraksti jumaw churapjjestajja nanacan catusianacajjataqui.\nNanacan Diosajja, ¿janit jumajj jupanacar mutuycätajja? Nanacansti janiw ch'amanacajjajja utjapquituti uca jach'a ejercitojj nuwir jutapquitu ucampi nuwasiñataquejja. ¡Nanacasti janiw cun lurañataquis ch'amanïpcti, ucatwa jumaruqui utanipjjsmajja! ” sasa.\nJudá orakenquir take jakenacawa Tatitun nayrakatapancapjjäna, uqhamarac warminacapasa, wawanacapasa, jisc'a wawanacapasa.\nUqhama take jakenacajj tantachatäsipcäna ucqhajja, Zacariasana Jahaziel yokapa qhititï Benaía chachan allchhipäcäna, jupasti Jeiel chachan yokaparaquïnwa, uqhamarac Matanías chachan allchhiparaqui, qhititï Asaf chachan saraker wawanacapat levitäcäna ucajja, Tatitun ajayupanïnwa.\nJupasti sänwa: “Judá, uqhamaraqui Jerusalén marcan jaquir jakenaca, uqhamarac juma Josafat reyisa, Tatitusti aqham sapjjtamwa: ‘Jan ajjsarapjjamti, janiraqui uca jach'a ejército uñjasinsa sustjasipjjamti, aca nuwasiñajja janiw jumanacancquiti, jan ucasti Diosanquiwa.\nJumanacasti arumanthiwa alwat nuwantir sarapjjäta. Jupanacasti Sis sat uca amstwa maqhatasinipqui, ucatsti jumanacajj jicjjatapjjätawa Jeruel wasara ucatasi jawira tucuyana.\nJaniw jumanacati nuwasipcätajja, ucampis jumanacajj sum waquichasipjjam, alekt'apjjaquiraquim, ucatsti uñjapjjätawa cunjämtï Tatitojj jumanacar khespiyapcätam uca. ¡Jerusalenanquiri, Judá orakenquir jakenaca, jan ajjsarapjjamti, janirac sustjasipjjamsa; arumanthi alwasti jupanacamp nuwasir sarapjjam, Tatitusti jumanacampïsquiwa!’ ” sasa.\nUcatsti Josafat reyejj quillt'asisinwa p'eke parapampi oraker puriñcama alt'asïna, uqhamaraquiw Judá orakenquiri, Jerusalén marcanquiri jakenacasa quillt'asipjjaraquïna Tatitun nayrakatapana yupaychañataqui.\nUcatsti Coat chachat saraker wawanacapat levitanacasti, uqhamarac Coré chachat saraker wawanacapasa Israelan Tatit Diosaparu jach'at k'ochuñ kalltapjjäna.\nKhepärmanthisti wali alwatwa sartasipjjäna Tecoa wasara tokeru sarañataqui. Mistuña horasansti Josafat reyejj sayt'asisinwa säna: “Ist'apjjeta Jerusalenanquiri, uqhamarac Judá orakenquir jakenaca: Tatit Diosamaru iyawsapjjam, ucatsti janiw ajjsarapcätati; jaysapjjam profetanacaparu, ucatsti take cunasa jumanacataquejj waliquïscaniwa” sasa.\nMarcaru jisct'asinsti, yakhep k'ochurinacwa utt'ayäna kollana isinacampi isthapita, uqhamarac soldadonacapan nayrakatap sarasinaraqui Tatiturojj k'ochunac k'ochupjjäna: “Tatiturojj yuspagarapjjam, munasiñapasti wiñayataquiwa” sasa.\nUcatsti cunapachatï wali cusisita k'ochunaca k'ochuña kalltapjjäna ucqhajja, Tatitojj jan walt'ayawa kalltäna amonitanaca moabitanaca, uqhamarac Seir sat kolluta jutirinaca taypina, qhitinacatejj Judá marcar nuwir jutapcäna ucanacana. Jupanacasti atipjatäpjjänwa.\nMoabitanacampi amonitanacampejja nuwapjjänwa Seir kollut jutirinacaru, ucatsti takwa tucjapjjäna, ucatjja jupanacar tucjasinjja jupanaccamaraquiwa tucjasipjjaraquïna.\nCunapachatï Judá marcanquiri jakenacajj cawcqhattï wasarajj utascäna ucqhar purinisajja, uisirinacapan ejercitopa uñtasinjja, jiwatanacaqui oraker liwirtatcamacwa uñjapjjäna; ¡janiw maynis khespcataynati!\nUcatsti Josafat reyimpi jakenacapampejja jalapjjänwa cunanactejj uisirinacapajj jaytawayapcäna ucanaca aptasiri, ucatjja jupanacajj jicjjatapjjänwa walja uywanaca, armanaca, isinaca, uqhamarac wali jila alani yänacaraqui, take ucanacwa catuntasipjjäna. Walja yänacawa utjäna, janiw jupanacajj apthapiñataqui ch'amanïpcänti. Waljätap laycusti quimsa uruwa uca yänaca apthapipjjäna.\nPusïri urunsti Beraca sat vallena tantachasisinwa Tatitur bendicipjjäna. Ucatwa uca chekajj Beraca valle sat sutichatäna, uca sutimpïsquiwa jichhürcama.\nUcatsti Judá, uqhamarac Jerusalenanquir take jakenacawa Josafat reyin khepapa wali cusisita Jerusalén marcar cutt'anjjapjjäna, Tatituw jupanacarojj cusisiña churäna uñisirinacapata khespiyasina.\nCunapachatï Jerusalenaru puripjjäna ucqhasti, Tatitun temploparuwa sarapjjäna salterionacampi, cítara, uqhamarac trompetanacan tocañanacapampi.\nTatitojj Israelan uisirinacapampi nuwasitap yatisinjja, take marcanacawa Diosaru ajjsarapjjäna.\nUqhamawa Josafatan reinopajja sumaqui sarantäna, Diosaw jupar samara churäna marca jac'anacapampi.\nJosafat reyejj uqhamawa Judá marcjja apnakäna. Jupasti cunapachatï quimsa tunca pheskani maranïna ucqhawa apnakaña kalltäna, ucatsti pä tunca pheiskcani marawa Jerusalenana apnakäna. Taycapasti Azuba sat sutinïnwa, jupasti Silhi sat chachan phuchapänwa.\nJosafat reyisti Asa awquipjamawa cheka cancañampi sarnakäna. Jupan luratanacapasti chekapänwa Tatitun nayrakatapana.\nUcampis yakha diosanacan santuarionacapajja janïrawa aparpayatäcänti, marcasti janiw suma thurt'atäcänti nayra awquinacapan Diosapar arcañataquejja.\nUcat ucjjar sarnakäwipasti kalltata tucuycamajja kellkatawa Hanani chachan Jehú yokapana crónicas sat libropana, uqhamaraquiw kellkt'ataraqui Israelan reyinacapan libropansa.\nKhepjjarusti Judá orakenquir Josafat reyejj Israelanquir Ocozías reyimpiwa mayachasïna, jupasti ñankha lurir chachänwa.\nJosafat reyisti jupar jakcattasawa barconaca lurañaru uchasïna, Tarsis marcar sarañataqui, ucatsti Ezión-geber chekanwa lurapjjäna.\nUcatsti Dodava sat chachan Maresa chekanquiri Eliezer yokapaw aca arunaca jutir urunacata Josafat reyitaqui parläna: “Tatitusti jisc'a jisc'wa tucjani cuntï jumajj lurctajja ucanaca, Ocoziasampi mayachasitam laycu” sasa. Chekpachansa barconacajja jisc'a jisc'awa tucusïna, ucatsti janiw Tarsis marcarojj sarcjjapjjänti.


Jehová Diosan taqe kunjjar munañanïtap arjjatañäni — Watchtower INTERNETANKIR BIBLIOTECA\nw17 junio págs. 27-31\nJehová Diosan taqe kunjjar munañanïtap arjjatañäni\nJEHOVÁ DIOSAKIW SUM APNAQESTASPA\nJEHOVÁ DIOSAN GOBIERNOPARUK YANAPTʼAÑÄNI\nJehová Diosaw taqi kunxar munañanixa\nYatiyañataki, Jehová Diosan Apnaqäwipat yatiyaski 2010\n“Nanakan Jehová Diosaja, jumaw jachʼañchäwi, honra katoqañatakisa, chʼamanïñatakisa derechonïtajja. Jumaw taqe kunsa lurtajja” (APO. 4:11).\nCANCIÓN: 112, 133\n¿Kunatsa alajjpachansa aka oraqensa Jehová Dios sapakejj taqe kunjjar munañanïñapa?\n¿Kunatsa Jehová Diosjam suma apnaqerejj jan utjki?\n¿Kunjamsa Jehová Diosan taqe kunjjar munañanïtap arjjatsna?\n1, 2. ¿Kunanakatsa jan pächasiñasäki? (Aka paginankir dibujo uñjjattʼäta).\nKUNJAMTÏ pasïr yatichäwin yatjjataniwayktanjja, Jehová Diosan jaqenakar apnaqañapajj janiw wakiskiti sasaw Supayajj säna. Janiw Diosajj cheqapar apnaqkiti, jaqenakatï jupanak pachpa apnaqasipjjaspajja, jukʼamp sumaw jakasipjjaspa sasaw sarakïna. ¿Supayan uka arunakapajj cheqänti? Jaqenakajj jupanak pachpa apnaqasipjjaspa, wiñayatakirak jakapjjaspa ukhajja, ¿jukʼamp sumat jakasipjjaspa? Sapa maynejj amtasarjam sarnaqsna, wiñay jakaraksna ukhajja, ¿jukʼamp kusisitat jaksna?\n2 Uka jisktʼanakarojj sapa mayniw qhanañchsna. Sapa mayniw ukanakat sum amuytʼañasaraki. Ukham lurasajja, Jehová Diosamp apnaqatäñajj wali wakiskirïtapwa amuyañasa, taqe chuyma Jupar yanaptʼañ wakisitapsa amuyañasarakiwa. Bibliaw ukham amuyañatak yanaptʼistu. Jehová Dios sapakiw alajjpachsa aka oraqsa apnaqañatak derechoni, Bibliajj uka toqet kamsisa uk jichhajj uñjañäni.\n3. ¿Kunatsa Jehová Diosakejj apnaqañatak derechoni?\n3 Jehová Diosajj taqe kun lurawayi, taqe chʼamanirakiwa, ukatwa alajjpachansa aka oraqensa taqe kunjjar munañanejja (1 Cró. 29:11; Hech. 4:24). Jesusamp chika reyinakjam apnaqanipkani uka 144.000 ajllitanakajj akham sapjjewa: “Nanakan Jehová Diosaja, jumaw jachʼañchäwi, honra katoqañatakisa, chʼamanïñatakisa derechonïtajja. Jumaw taqe kunsa lurtajja, juman munañamatwa taqe kunas utji, munañamat luratarakiwa” sasa (Apo. 4:11). Cheqas Jehová Diosaw taqe kuns lurawayi, ukatwa jupa sapakejj alajjpachansa aka oraqensa apnaqañatak derechoni.\n4. Amtasarjam sarnaqer luratäkstansa, ¿kunatsa Dios contra saytʼasiñajj jan walïki?\n4 Jehová Diosaw taqe kuns lurawayi, Supayajj janiw kuns lurkiti, ukatwa Supayajj gobernañatak jan derechonïkiti. Supayasa, nayrïr chacha warmisa, Jehová Diosamp apnaqatäñ jan munasajja pantjasipjjänwa (Jer. 10:23). ¿Kunsa lurañäni uk jiwas pachpa amtir luratätanwa sasin Jehová Diosampi gobernatäñ jan munapjjatapajj walikïskänti? Janiwa. Amtasarjam sarnaqer luratätas laykuw kunsa lurañäni uk amtsna, ukampis Dios contra saytʼasiñatakejj janiw derechonïktanti. Ukhamajja, kunsa lurañäni uk jiwas pachpa amtir luratätanwa sasin Dios contra saytʼañajj janipuniw walïkiti. Jehová Diosamp gobernatäñasa ukhamarak Jupamp yanaptʼatäñas taqe jaqetakiw wakisi.\n5. ¿Kunatsa Jehová Diosan amtanakapajj cheqapawa sasajj sissna?\n5 Kunatsa Jehová Diosajj apnaqañatak derechoni uk maysa toqet uñjarakiñäni. Jupajj taqe kunjjar munañanïkchisa, cheqaparjamaw kuns luri. Diosajj akham siwa: “Nayan [Jehová] Tatitütajj yatitapata, aka oraqen munasiñampi, askiru, cheqaparuraki luratajjata, ukarakiw nayatakjamajja” sasa (Jer. 9:24). Jehová Diosajja, kunatï walïki ukjja janiw jaqenakan leyinakaparjam amtkiti. Jan ukasti Jupa pachpaw askïki uk lurañatakejj leyinak usku. Jehová Diosajj cheqaparu uñjasaw jaqenakar leyinak churawayi. Salmo qellqerejj akham sänwa: “Cheqapar uñjañampi, aski kankañampiw reyi qonuñamarojj thurjjäsiyi” sasa. Ukatwa Jehová Diosan leyinakapasa, yatichäwinakapasa, amtanakapas cheqaparupuni (Sal. 89:14; 119:128). Jehová Diosajj janiw suma apnaqerïkiti sasinsa Supayajj siskchejja, jupa kikpajj janipuniw akapacharojj sumankañ apankaspati.\n6. ¿Kunatsa Jehová Diosakiw apnaqañatakejj derechoni sistanjja?\n6 Maysa toqetjja, alajjpacha aka oraqe uñjañatakejj Jehová Dios sapakiw yatiñani, taqe kuns sum uñtʼaraki, ukatwa jupa sapakejj apnaqañatak derechoni. ¿Kunatsa ukham saraktanjja? Kawkïr usunaktï doctoranakajj jan qollirjamäpki uk qollañapatakiw Diosajj Jesusar yanaptʼäna (Mat. 4:23, 24; Mar. 5:25-29). Ukanakajj jiwasatak mä milagrowa, ukampis Jehová Diosajj janiw ukham uñjkiti. Jaqen cuerpopajj kunjamasa uk sum yati, ukatwa kunjam qollañas wakisi uk yatiraki. Jiwatanakarus jaktayaspawa, oraqen jan waltʼañanakapsa askicharakispawa.\n7. Supayan apnaqat akapachanjja, ¿kunatsa Jehová Dios sapakejj wali yatiñani?\n7 Supayan apnaqata akapachanjja, janiw suman jakasiñajj utjkaspati, mä marka pachpansa yaqha markanakampis janiw sumankañajj utjkaspati. Jehová Dios sapakiw sumankañ apaniñatak yatiñani (Isa. 2:3, 4; 54:13). Apóstol Pabljamarakiw akham sistanjja: “¡Kunja jachʼasa Diosan bendicionapajja! ¡Kunja jachʼasa Diosan yatiñapasa uñtʼañapasa! ¡Amtatanakapas jan yatjjatkayawa! ¡Thakinakapas jan amuykayarakiwa!” sasa (Rom. 11:33).\n8. ¿Jehová Diosan gobiernopat kunas chuymar purtʼtam?\n8 Kunjamtï uñjaniwayktanjja, Jehová Diosakiw gobernañatak derechoni sasaw Bibliajj qhanañchi. Ukatsti Diosakiw sum apnaqaspa sasaw Bibliajj qhanañcharaki. ¿Kunatsa? Diosajj munasiñampiw apnaqestu. Jupajj “khuyapayasiri[wa]. Janiw jankʼaki colerasirïkiti, jan ukasti jachʼa munasiriwa, ukhamarak cheqaraki”, uk yatisaw Diosar jukʼamp jakʼachastanjja (Éxo. 34:6). Jehová Diosajj munasiñampi, respetompiw uñjistu, jiwaspachpa cuidasksna ukat sipansa jukʼamp sum uñjistu. Jehová Diosajj servirinakapan kusisit jakasipjjañap janiw munkiti sasinsa Supayajj siskchejja, uka arunakapajj kʼariwa. Amtañäni, wiñay jakañ katoqañasatakejj Yoqaparuw Diosajj khitanïna (Salmo 84:11; Romanos 8:32 liytʼañataki).\n9. ¿Jehová Diosajj sapa maynit llakisitap kunjamatsa yattanjja?\n9 Jehová Diosajj munasiñampiw markapar uñji. Janiw ukakïkiti, sapa maynitwa llakisiraki. Kunas nayra tiempon pasäna uk amuytʼañäni. Niya kimsa waranqa maranakaw markapar juezanakampi irpäna, ukhamat enemigonakapar guerran atipapjjañapataki. Markapar ukhamsa yanaptʼkchïnjja, sapa maynirus yanaptʼarakïnwa, jupanakat maynejj Rut satänwa. Jupajj janiw israelitäkänti, ukampis Jehová Diosar serviñatakejj taqe kunwa jaytäna. Jehová Diosajj mä esposo churasa ukhamarak mä wawa churasaw bendisirakïna. Ukatsti, Jesucristos jupan wawanakapatwa nasirakïna. Diosajj Bibliaruw Rut warmin sarnaqäwip qellqayäna, uka librojj Rut satarakiwa. ¿Rut warmejj jaktankani ukhajja, ukanak yatisajj kusispachäniti? (Rut 4:13; Mat. 1:5, 16).\n10. ¿Kunatsa Jehová Diosajj wali munasir apnaqeriw sissna?\n10 Jehová Diosajj janiw jan sinttʼasir apnaqerïkiti, antisas khitinakatï Jupar istʼapki ukanakajj librew jakasipjje, wali kusisitäpjjarakiwa (2 Cor. 3:17). Davidajj Jehová Diosat akham sänwa: “¡Jupan nayraqatapanjja jachʼa kankañawa utji! ¡Chʼamasa, kusisiñasa, Santuariopan utji!” sasa (1 Cró. 16:7, 27). Salmonak qellqeri Etán chachajj akham sarakïnwa: “Tatay, jumar kusisiñamp yupaychir markajj kusisiñaniwa: qhanamamp qhantʼayat sarnaqer markajj kusisiñaniwa, juman sutim laykuw sapür kusisiñanïpjje, juman aski kankañam laykuw kusisipjje” sasa (Sal. 89:15, 16).\n11. Jehová Diosakiw suma apnaqerejja sañatakejja, ¿kunas yanaptʼistaspa?\n11 Jehová Diosajj kunja munasirisa uk sum amuytʼañasawa, ukaw Jupamp apnaqatäñajj wali askïtap amuyañatak yanaptʼistani. Salmo qellqerjamaw Diosar akham sistanjja: “Mä urukis utaman qamañajj jukʼamp sumawa, waranq urunak anqankañat sipana” sasa (Sal. 84:10). Jaqejj Jehová Diosan luratätanwa, ukatwa kunas kusisiyistaspa uk sum yati. Munasiñatwa kuntï munktan ukat sipansa jukʼamp churistu, kun lurañtï maykistu ukas jiwasan askisatakiwa. Jehová Diosar istʼañatak kun lurañatï wakiski uk lurañäni ukhasa kusisitäñäniwa (Isaías 48:17 liytʼañataki).\n12. ¿Kunatsa Jehová Diosan taqe kunjjar munañanïtap arjjattanjja?\n12 Jesucristojj waranqa maranak apnaqañ tukuyjjani ukhajja, waljaniw Jehová Dios contra saytʼasipjjani sasaw Bibliajj qhanañchi (Apo. 20:7, 8). ¿Kunatsa Dios contra saytʼasipjjani? Supayajj sapa mayni jupatak llakisiñapatakiw jaqenakar chʼamañchani. Jupajj nayratpachwa ukham lurirïna. Supayajj inas jaqenakar akham sischini: ‘Wiñay jakañatakejj janiw Jehová Diosar istʼañajj wakiskiti’ sasa. Ukajj janipuniw cheqäkaniti. Ukampis akham jisktʼasiñasawa: “¿Supayan uka arunakap nayajj creyïti?” sasa. Jehová Diosar taqe chuyma munasstan, Jupajj wali munasirïtap amuystan, gobernañatakis Jupa sapak derechonïtap amuystan ukhajja, janipuniw uka kʼari arunak creykañäniti. Antisas munasiri Jehová Diosampik gobernatäñwa munañäni.\n13. ¿Kunatsa Diosat yateqasisin sarnaqktan ukhajj gobiernoparus yanaptʼksna ukhamajja?\n13 Kunjamtï yateqaniwayktanjja, Jehová Diosakiw gobernañatak derechoni, Jupakirakiw sum apnaqestaspa. Taqe kunjjar munañanïtaparus taqe chuymaw yanaptʼañasaraki, ukatakisti Jehová Diosat janiw jitheqtañasäkiti, Jupat yateqasis sarnaqañasawa. Taqe kunans Jehová Diosat yateqasis lurañatak chʼamachastan ukhajja, jupar munasitasa ukhamarak gobiernopar yanaptʼataswa uñachtʼaytanjja (Efesios 5:1, 2 liytʼañataki).\n14. ¿Kunjamsa jilïr irpirinakasa, familia pʼeqtʼirinakas Jehová Diosat yateqasipjjaspa?\n14 Jehová Diosajj taqe chʼamanïkchi ukas munasiñampipuniw kuns luri sasaw Bibliajj qhanañcharaki. Familia pʼeqtʼirinakasa, jilïr irpirinakas Jehová Diosan taqe kunjjar munañanïtap wali askit uñjapjjchejja, Jupatwa yateqasipjjani, janiw jan sinttʼasiri, munañaparu apnaqeri ukhamäpkaniti. Apóstol Pablojj Jehová Diosampita, Jesucristo yoqapampit yateqasiñatakiw chʼamachasïna (1 Cor. 11:1). Apóstol Pablojj janiw mayninakar jiskʼachirïkänti, janirakiw kunatï askïki uk lurapjjañapatak obligkänti, jan ukasti kunatï askïki uk lurapjjañapatakiw chʼamañchtʼäna (Rom. 12:1; Efe. 4:1; File. 8-10). Jehová Diosajj ukham munasiñampiw taqe kuns luri, ukatwa khitinakatï Diosar munasipki, taqe kunjjar munañanïtap arjjatapki ukanakajj ukham lurapjjañaparaki.\n15. Diosajj pʼeqtʼapjjañapatak uttʼayki ukanakar istʼasajja, ¿kunjamsa Diosan taqe kunjjar munañanïtap uñachtʼaytanjja?\n15 Diosajj khitinakarutï markap pʼeqtʼapjjañapatak uttʼayki ukanakar respetasa, yanaptʼasaw Jehová Diosan gobiernop toqe saytʼasitas uñachtʼaytanjja. Jupanakajj kunanaktï amtapki uk janis sum amuykstanjja, jan ukajj janis jiwasatak walïkchejja yanaptʼaskakiñasawa. Akapachankir jaqenakajj janiw ukham lurapkiti, ukampis jiwasajj Jehová Diosar apnaqerisarjam uñjatasatwa ukham yanaptʼtanjja (Efe. 5:22, 23; 6:1-3; Heb. 13:17). Ukham lurañajja, jiwas kikparuw yanaptʼistu, kunattejj Diosajj jiwasan kusisit jakasiñaswa muni.\n16. ¿Kunjamsa Diosan gobiernopar yanaptʼatas uñachtʼayaraksna?\n16 Jehová Diosan taqe kunjjar munañanïtapjja, suma amtanakar purisaw yanaptʼaraktanjja. Jehová Diosajja, jakäwisan kunanaksa lurañasa uk janiw taqe kunatak sawaykistuti, jan ukasti jiwaspachpa amuytʼañasatakiw yanaptʼistu. Ukaw kuntï lurañasäki uk amuytʼañatak yanaptʼistu. Sañäni, kuna issa uchasiñasa, kuna kasta issa jan uchasiñasäki uk Jehová Diosajj janiw mä listar churkistuti. Jan ukasti, Testigonakaparojj sum isthaptʼasipjjañapatakiw ewjjtʼi (1 Tim. 2:9, 10). Kuntï amtktan ukajj kunjamsa mayninakar jan waltʼayaspa uk amuytʼañaswa Diosajj munaraki (1 Cor. 10:31-33). Jehová Diosajj kunjamtï amuyki ukarjam amttan ukhajja, Diosar munasitasa, ukhamarak Jupan gobiernopar yanaptʼañ munataswa uñachtʼaytanjja.\nKun lurañ amtasasa, familiansa, Jehová Diosan taqe kunjjar munañanïtap arjjatañäni. (Párrafos 16-18).\n17, 18. ¿Kunjamanakatsa casarat cristianonakajj Jehová Diosan gobiernopar yanaptʼapjje?\n17 Casarat cristianonakajj kunjamsa Jehová Diosan taqe kunjjar munañanïtap uñachtʼayapjjaspa uk uñjañäni. Chacha warmejja, inas amuyapkäna ukarjam jan sum jakapkchiti, inas jupanakkam jan waltʼayasipjjchi. Ukhaman uñjasisajja, kunjamsa Jehová Diosajj Israel markar uñjäna uk amuytʼañaw yanaptʼaspa, uka markan chachapäkaspas ukhamwa Dios pachpajj qhanañchi (Isa. 54:5; 62:4). Uka markajj walja kutiw Diosarojj chuym ustʼayäna. Ukatwa jan waltʼayasiri chacha warmimpi sasejja. Ukhamäkchïna ukasa, Jehová Diosajj janiw uka markarojj jankʼak jaytanukkänti. Jan ukasti sapa kutiw perdonäna, arsutapsa phoqarakïnwa (Salmo 106:43-45 liytʼañataki). Taqe chuyma munasirïtapatwa Jehová Diosar jakʼachastanjja.\n18 Diosar munasiri casado cristianonakajja, Diosat yateqasiñatakiw chʼamachasipjje. Purapat jan waltʼayasiñ utjchi ukasa, janiw Bibliarjamajj jan walïki ukanak lurasajj jaljtañ thaqapkiti. Casarasipki uka urojj kuntï arsuwayapki uk phoqañajj Jehová Dios nayraqatan wali wakiskirïtapsa yatipjjarakiwa. Diosajj ‘mayachtʼata’ jakasipjjañapwa muni. Jupanakat maynejj qʼañu juchar purtʼasispa ukhakiw Bibliarjamajj divorciasipjjaspa, mayampsa casarasirakispa (Mat. 19:5, 6, 9). Casado cristianonakajj sum jakasiñatak chʼamachasipki ukhajja, Jehová Diosan gobiernoparuw yanaptʼapjje.\n19. ¿Kunsa juchar purtʼastan ukhajj lurañasa?\n19 Taqeniw pantjasirïtanjja, awisajja luratanakasampiw Jehová Diosarojj chuym ustʼaysna. Pantjasirïtas Diosajj sum yati, ukatwa Jesucristo yoqaparojj jiwasanak layku jiwañapatak khitanïna. Ukhamajja, juchar purtʼasktan ukhajj jankʼakiw Jehová Diosar perdón mayisiñasa (1 Juan 2:1, 2). Jan wal luratasat janiw ukhamak llakisiñasäkiti, jan ukasti kunsa yateqsna ukwa amuytʼañasa. Jehová Diosat janipuniw jitheqtañasäkiti, Jupajj perdonistaniwa, chuymachtʼistaniwa, Jupar serviskakiñatakis yanaptʼarakistaniwa (Sal. 103:3).\n20. ¿Kunatsa Jehová Diosan taqe kunjjar munañanïtap jichjatpach arjjatañasa?\n20 Jutïrinjja, Jehová Diosaw oraqpach apnaqani, taqenirakiw Jupan cheqa yatichäwinakap yateqarakiñäni (Isa. 11:9). Ukampis jichjatpachwa Jehová Diosajj kunsa amuyi, kunjam sarnaqañassa muni uk yatjjatañasa. Akat mä jukʼa tiemporojja, Jehová Diosajj janiw gobernañatak derechonïkiti sasin janiw khitis sisjjaniti. Ukhamasti, Diosar taqe chuyma servisa, istʼasirïsa, Jupat yateqasisin sarnaqañataki chʼamachasis Jehová Diosan taqe kunjjar munañanïtap arjjatañäni.